Kelantan tak benar ibadah korban persendirian, keluarga tahun ini

KOTA BHARU, 1 Zulhijjah 1442H, Ahad – Aktiviti korban persendirian atau keluarga adalah tidak dibenarkan di negeri Kelantan, manakala bilangan maksimum untuk sembelihan binatang korban dalam satu hari dihadkan kepada seekor.

Yang Dipertua Majlis Agama Islam Dan Adat Istiadat Melayu Kelantan (Maik), Tan Sri Tengku Mohamad Rizam Tengku Abdul Aziz berkata, antara lokasi yang dibenarkan untuk melaksanakan ibadah korban adalah rumah sembelih ruminan jabatan (Kompleks Abatoir DVS) di tiga buah jajahan iaitu Kota Bharu, Machang dan Pasir Mas.

Selain itu, katanya, ibadah korban boleh dilaksanakan di masjid bandar, jajahan, mukim dengan kelulusan pihak Maik.

“Walau bagaimanapun, Maik mendapat makluman terdapat masjid-masjid yang tidak memenuhi kriteria sebagaimana ditetapkan di dalam Prosedur Operasi Standard Pelaksanaan Ibadah Korban dalam tempoh Perintah Kawalan Pergerakan (PKP 3.0) Negeri Kelantan tahun 2021.

“Antaranya seperti tidak mempunyai kawasan berpagar serta keluasan kawasan yang kurang daripada 10 meter persegi serta mendapat permohonan sembelihan korban melebihi 20 ekor dalam tempoh empat hari,” katanya dalam satu kenyataan, hari ini.

Sehubungan itu, Maik bersetuju memberi kebenaran kepada pihak masjid bandar, jajahan dan mukim untuk menambah tempat sembelihan ibadah korban di lokasi yang sesuai.

Namun, katanya, pihak tersebut perlu mematuhi beberapa perkara termasuk kawasan yang dicadangkan perlu dikawal selia oleh pihak masjid bandar, jajahan dan mukim berdasarkan SOP Pelaksanaan Ibadah Korban dalam tempoh PKP 3.0.

“Ia juga perlu diadakan di dalam kawasan yang berpagar dan mempunyai keluasan yang mencukupi (sekurang-kurangnya 10 meter persegi), tapak penyembelihan yang sesuai, bersih dan selamat serta tidak berhampiran saliran awam).

“Jumlah maksima sembelihan korban hendaklah tidak melebihi lima ekor sehari (20 ekor) lembu dalam tempoh empat hari (20 Julai 2021-23 Julai 2021) serta mendapat kebenaran daripada pihak Polis Diraja Malaysia,” katanya.

Tengku Mohamad Rizam berkata, kepatuhan semua pihak terlibat termasuk penganjur, peserta dan petugas dalam pelaksanaan ibadah korban akan dapat mengurangkan risiko dan membendung penularan wabak COVID-19.

“Adalah diharapkan dengan pelaksanaan dan pematuhan garis panduan ibadah korban ini akan dapat membantu usaha memutuskan rangkaian wabak COVID-19,” katanya.


Orang ramai diminta waspada penipuan melalui Whatsapp

BANGI, 8 Jamadilakhir 1442H, Khamis – Suruhanjaya Komunikasi dan Multimedia (MCMC) menasihatkan orang ramai supaya berwaspada dengan taktik penipuan yang bertujuan mengambil alih akaun Whatsapp pengguna.

Jabatan Komunikasi Korporat MCMC dalam satu kenyataan berkata, taktik itu menggunakan pelbagai helah bagi memperdaya pengguna supaya menyerahkan kod pengesahan 6-digit yang diterima daripada pihak Whatsapp.

Katanya, kod pengesahan tersebut diterima oleh pengguna untuk tujuan pengesahan apabila berlaku pertukaran nombor telefon yang dikaitkan dengan sesuatu akaun Whatsapp.

MCMC berkata, pengguna yang terpedaya menyerahkan kod pengesahan tersebut boleh menyebabkan akaun Whatsapp mereka diambil alih oleh ‘scammer’.

Kementerian itu berkata, pihaknya mengesan beberapa modus operandi yang digunakan antaranya penyamaran sebagai rakan atau ahli keluarga dengan menggunakan akaun Whatsapp dan kemudian merayu bantuan pengguna menyerahkan kod pengesahan 6-digit yang diterima.

“Scammer menyamar sebagai kakitangan Whatsapp dan meminta pengguna menyerahkan kod pengesahan 6-digit yang diterima.

“Scammer sengaja membuat beberapa cubaan pengesahan yang gagal. Lantaran itu, sistem Whatsapp akan seterusnya membuat panggilan automatik ke nombor pengguna untuk memaklumkan kod pengesahan,” katanya.

Melalui helah itu, katanya, scammer akan melakukan penyamaran dan berhubung dengan pengguna untuk mendapatkan kod atau cuba meneka secara rambang jika panggilan berkenaan tidak berjawab.

Sehubungan itu, MCMC mengingatkan orang ramai supaya berwaspada terhadap permintaan kod 6-digit daripada mana-mana pihak termasuk mesej daripada orang yang dikenali atau kakitangan Whatsapp serta lain-lain pihak berkuasa.

“Tidak sekali-kali menyerahkan kod pengesahan 6-digit Whatsapp kepada mana-mana pihak atau menyerahkan kata laluan atau PIN bagi peti mesej suara.

“Memastikan kata laluan atau PIN peti suara adalah rumit dan sukar untuk diteka,” katanya.


Kes buli: Polis tahan 6 pelajar

IPOH, 6 Jamadilawal 1443H, Sabtu – Polis menahan enam suspek kes buli didakwa berlaku di Maktab Rendah Sains Mara (MRSM) Sultan Azlan Shah, Kuala Kangsar, seperti yang tular di media sosial semalam.

Ketua Polis Perak Datuk Mior Faridalathrash Wahid berkata kesemua suspek berusia 13 tahun itu ditahan ketika hadir memberi keterangan berkaitan kes berkenaan kira-kira 6 petang.

“Setakat ini enam pelajar telah ditahan semalam dan mereka masih berada dalam tahanan sehingga kini,” katanya ketika dihubungi Bernama di sini hari ini.

Tindakan beberapa remaja yang dipercayai pelajar asrama menumbuk dan menendang seorang pelajar lain secara beramai-ramai, tular di media sosial menerusi beberapa video berdurasi 13 hingga 30 saat, hingga menerima kecaman orang ramai.

Hasil siasatan awal mendapati kejadian berlaku kira-kira 1 hingga 2 pagi pada 9 Dis melibatkan tujuh suspek remaja dan seorang mangsa yang kesemuanya berusia 13 tahun.

Susulan itu, pihak polis memanggil kesemua pelajar terlibat dan pemilik akaun media sosial yang menularkan video berkenaan bagi memberi keterangan untuk membantu siasatan kes di bawah Seksyen 147 Kanun Keseksaan dan Seksyen 233 Akta Komunikasi dan Multimedia 1998. – Bernama


Helikopter terhempas di Brazil, 4 maut

SAO PAULO, 25 Syaaban 1444H, Sabtu – Empat orang terbunuh selepas helikopter yang mereka naiki terhempas di sebatang jalan di Sao Paulo, Brazil pada Jumaat, menurut Jabatan Bomba.

Insiden berlaku pada 2:35 petang waktu tempatan di kejiranan Barra Funda di kawasan barat bandar itu, menurut ciapan Jabatan Bomba menerusi akaun Twitternya.

Menurut media tempatan, helikopter Robinson R44 Raven II dimiliki sebuah syarikat pengangkutan udara, lapor Xinhua.

Sao Paulo mempunyai 411 helikopter persendirian berdaftar, dengan 2,200 perjalanan harian direkodkan untuk 2021, menurut Persatuan Juruterbang Helikopter Brazil. – Bernama


Tolak Jawi: Dong Zong melampau, pamer sikap perkauman tebal

Oleh Athirah Huda Zalhe

BANGI, 29 Jamadilakhir 1442H, Khamis – Tindakan Dong Zong mendesak kerajaan membatalkan kajian soal selidik berkaitan pembelajaran Jawi dalam buku teks Sekolah Jenis Kebangsaan Cina (SJKC) bersifat keterlaluan dan melampau.

Pertubuhan radikal itu sepatutnya melaksanakan keputusan yang telah ditetapkan pihak Kementerian Pendidikan (KPM) kerana ia sudah dimuktamadkan.

Presiden Ikatan Guru-Guru Muslim Malaysia (iGuru), Ustaz Mohd Azizee Hasan berkata, desakan seumpama itu ternyata menonjolkan sikap perkauman yang menebal dan keengganan Dong Zong menerima identiti negara.

“Sebenarnya pembelajaran Jawi adalah salah satu daripada mempelajari identiti negara kerana ia adalah simbol identiti negara Malaysia.

“Malah, kita berulang kali menegaskan bahawa silibus pembelajaran Jawi di sekolah vernakular bukan satu bentuk pengislamisasian atau usaha mengislamkan

murid di SJKC,” katanya kepada Ismaweb.net, hari ini.

Sebelum ini, Dong Zong dilaporkan mendesak KPM membatalkan kajian soal selidik berkaitan pembelajaran Jawi di SJKC, selain meminta majlis pengelola sekolah Cina, PIBG dan persatuan-persatuan membabitkan ibu bapa serta orang awam untuk terus teguh menolak modul pembelajaran dan pengajarannya.

Memetik laporan Oriental Daily, Dong Zong mendakwa, modul pembelajaran Jawi KPM untuk SJKC dan SKJ Tamil telah mencetuskan kontroversi yang hebat dan menerima tentangan meluas sebelum ini.

Dakwanya, hasil kajian soal selidik KPM tahun lepas telah membuktikan pelaksanaan pembelajaran modul Jawi KPM adalah suatu tindakan tidak popular, namun KPM enggan menerima kenyataan dan pandangan orang ramai, mahu terus membuat kajian soal selidik baharu bagi melaksanakan pengajaran serta pembelajarannya.

Atas sebab itu, Ustaz Mohd Azizee menggesa kerajaan khususnya KPM supaya berpendirian tegas dan tidak tunduk kepada desakan Dong Zong atau pihak lain yang mahu kajian soal selidik berkenaan dibatalkan.

“Jika ini berlaku, ia akan merencatkan lagi proses asimilasi atau integrasi nasional di negara ini,” tegasnya.


25 maut bencana banjir di Kentucky

KENTUCKY, 2 Muharram 1444H, Ahad – Sekurang-kurangnya 25 orang maut, termasuk empat kanak-kanak setelah hujan lebat membanjiri bandar-bandar di seluruh Appalachia, kata Gabenor Kentucky.

Gabenor Andy Beshear berkata, jumlah itu mungkin akan meningkat dengan ketara dan mengambil masa beberapa minggu untuk mencari semua mangsa banjir kilat yang direkodkan.

“Ini adalah bencana alam yang berterusan,” kata Beshear kepada Fox News.

“Kami masih dalam situasi mencari dan menyelamat. Syukur pada tuhan, hujan telah berhenti. Tetapi ia akan hujan lebih banyak mulai petang Ahad,” katanya.

Pasukan penyelamat meneruskan perjuangan untuk masuk ke kawasan yang dilanda banjir teruk, sebahagian daripadanya antara tempat termiskin di Amerika Syarikat.

Lebih 1,200 penyelamatan adalah daripada helikopter dan bot, kata gabenor itu.

“Kami komited untuk usaha membina semula sepenuhnya, memulihkan keadaan mereka ini. Tetapi buat masa ini, kami hanya berdoa agar kami tidak kehilangan lebih banyak orang,” katanya.

Kentucky menerima antara 20 hingga 27 sentimeter (lapan hingga 10.5 inci) hujan dalam masa 48 jam. Cuaca membaik pada hari Sabtu, tetapi lebih banyak hujan dijangka pada hari ini. – Agensi


Umpan raih undi, tak mustahil UEC diiktiraf selepas ini

Oleh Zuhayati Yazid

BANGI, 1 Jamadilakhir 1443H, Selasa – Jika dilihat kepada situasi politik semasa, adalah tidak mustahil sekiranya Sijil Peperiksaan Bersepadu (UEC) diiktiraf kerajaan selepas ini.

Hal ini kerana, golongan politikus mengetahui isu berkenaan boleh dijadikan sebagai ‘umpan’ untuk meraih undi dalam kalangan kaum Cina.

Malah, sejarah pernah menyaksikan bagaimana bekas Perdana Menteri, Datuk Seri Najib Tun Razak berjanji untuk mengiktirafnya di Sarawak jika Barisan Nasional (BN) memenangi Pilihan Raya Umum ke-14 (PRU14).

Atas dasar itu, Naib Presiden BERJASA, Haji Samad Ashaari mengingatkan, semua ahli politik perlu memiliki harga diri supaya perkara sedemikian tidak berulang lagi pada masa akan datang.

Katanya, ini memandangkan isu berkenaan melibatkan sistem pendidikan negara yang berkemungkinan besar memberi kesan kepada perpaduan rakyat.

“Apa pun berlaku kita tidak boleh iktiraf sijil UEC ini yang bertongkatkan silibus dari Taiwan, sedangkan kita memiliki asas pendidikan yang kukuh sejak sebelum merdeka lagi.

“Jangan kerana memiliki agenda politik dan kepentingan kita ‘jual’ hak kita sehingga menggadaikan masa depan generasi akan datang,” katanya ketika dihubungi Ismaweb.net, hari ini.

Beliau berkata demikian sebagai mengulas kenyataan Prof Dr Mohd Ridhuan Tee Abdullah yang merasakan, tidak mustahil UEC akan diiktiraf selepas ini berikutan keputusan mahkamah dalam kes sekolah vernakular, baru-baru ini.

Mengulas lanjut, Samad berkata, ahli politik yang bersikap sedemikian hanya memikirkan tentang ‘poket’ sendiri tanpa mempedulikan perihal masa hadapan negara dan generasi masa hadapan.

“Kita pelik masih wujud ahli politik yang tergamak mahu jual negara demi kepentingan, keadaan ini hanya menguntungkan untuk jangka masa pendek sedangkan negara dan masa depan generasi depan berada dalam ambang kemusnahan,” katanya.

Beliau merasakan sudah tiba masanya ahli politik berubah untuk membetulkan keadaan negara yang semakin terumbang ambing angkara perbuatan pemimpin terdahulu.


BWI: RM34 juta disalurkan kepada 34,000 ketua isi rumah terjejas banjir sehingga semalam

KUALA LUMPUR, 23 Jamadilawal 1443H, Selasa – Kerajaan telah menyalurkan sejumlah RM34 juta bagi Bantuan Wang Ihsan (BWI) untuk diagihkan kepada 34,000 ketua isi rumah di negeri-negeri yang terjejas banjir sehingga semalam.

Perdana Menteri Datuk Seri Ismail Sabri Yaakob berkata, dana yang diperuntukkan Kerajaan Persekutuan untuk disalurkan kepada mangsa banjir perlu dipermudahkan dan disegerakan.

“Agihan BWI ini sudah mula diterima mangsa banjir semalam,” katanya menerusi catatan di Facebook rasmi, hari ini.

Beliau berkata, mesyuarat Task Force Pengurusan Pasca Banjir dan Kesiapsiagaan Menghadapi Gelombang Kedua Bencana Banjir yang dipengerusikan Ketua Setiausaha Negara Tan Sri Mohd Zuki Ali semalam memutuskan bantuan berkenaan akan dilaksanakan menerusi serahan tunai.

“(Ini) bagi memastikan mangsa banjir segera menerima BWI,” katanya.

Ismail Sabri berkata, terdapat tiga kaedah penyaluran BWI iaitu serahan tunai di Pusat Kawalan Operasi Bencana (PKOB), serahan tunai rumah ke rumah dan pemindahan tunai secara atas talian (EFT).

Katanya, tiga kaedah berkenaan akan mempermudahkan urusan penyaluran BWI dengan lebih efektif dan pantas.

Beliau berkata bantuan berkenaan sudah mula diagihkan di peringkat PKOB dengan kerjasama Unit Penyelarasan Pelaksanaan (ICU) Jabatan Perdana Menteri.

“Usaha untuk mengesan mangsa yang belum berdaftar sedang giat dijalankan oleh PKOB dan ICU (JPM),” katanya.

Sebelum ini, Ismail Sabri dilaporkan sebagai berkata kerajaan bersetuju memberi sumbangan RM1,000 kepada setiap isi rumah yang terjejas akibat bencana banjir. – Bernama


Punca nahas helikopter di Bidor kini disiasat pihak berkuasa

IPOH, 16 Safar 1444H, Selasa – Biro Siasatan Kemalangan Udara dan Forensik Polis Diraja Malaysia (PDRM) telah memulakan siasatan di kawasan kejadian helikopter Eurocopter EC120B yang terhempas di Hutan Simpan Chikus dekat Bidor pada Ahad, bagi mengenal pasti punca nahas mengorbankan juruterbang helikopter terbabit.

Ketua Polis Perak Datuk Mohd Yusri Hassan Basri berkata justeru kawasan tersebut kini dikawal rapi bermula hari ini, dan bangkai helikopter ini kemudiannya akan diserahkan kepada pemilik untuk tindakan selanjutnya selepas siasatan selesai.

“Bedah siasat ke atas mangsa nahas telah dijalankan pada 9 pagi tadi di Jabatan Forensik Hospital Raja Permaisuri Bainun (HRPB),” katanya menerusi kenyataan.

Mohd Yusri berkata pihaknya dimaklumkan bahawa isteri mangsa masih berada di luar negara dan dijangka akan tiba dalam masa terdekat.

Media melaporkan mayat juruterbang, Tsz Kin Richard Chan, 58, warganegara Hong Kong ditemukan pasukan operasi mencari dan menyelamat (SAR) di bahagian kokpit helikopter pada Isnin.

Pada Ahad, helikopter jenis Eurocopter milik syarikat swasta itu terputus hubungan pada kira-kira pukul 12.16 tengah hari, dengan lokasi terakhir dilaporkan di sekitar kawasan hutan dekat Bidor.

Helikopter itu sepatutnya mendarat di Lapangan Terbang Sultan Azlan Shah di sini pada 12.37 tengah hari selepas berlepas dari Lapangan Terbang Sultan Abdul Aziz Shah, Subang pada 11.37 pagi. – Bernama


VIDEO | ISMA nafi terlibat program Wacana Malaysia Madani Bersama NGO Kedah

BANGI, 21 Muharam 1445H, Selasa – Gerakan Islam, Ikatan Muslimin Malaysia (ISMA) menafikan terlibat program Wacana Malaysia Madani Bersama NGO Kedah yang diadakan di Grand Alora Hotel, Alor Setar pada 25 Julai 2023.

Dalam kenyataan hari ini, Yang Dipertua ISMA Alor Setar, Dr Abdullah Tahir Abdul Rahim menegaskan ISMA tidak terlibat secara langsung mahupun tidak langsung dengan perhimpunan tersebut.

“ISMA ingin menafikan kenyataan yang tular melalui sebuah video ucapan oleh Datuk Hadzir Md Zain di dalam sebuah majlis perhimpunan NGO-NGO Kedah yang bertempat di Grand Alora Hotel bertarikh 25 Julai 2023.

“ISMA memandang serius atas sebarang penyalahgunaan nama ISMA oleh mana-mana pihak yang tidak bertanggungjawab,” tegasnya.

Terdahulu, dalam sebuah video tular di media sosial, Hadzir dilihat menyebut satu persatu nama-nama NGO yang terlibat dalam program Wacana Malaysia Madani Bersama NGO Kedah dianjurkan oleh Yayasan Dakwah Islamiah Malaysia (Yadim) bersama Pertubuhan Sukarelawan Kebajikan Rakyat Aman (SUARA).

Hadzir yang merupakan Pengerusi SUARA mendakwa, sebanyak 50 NGO hadir ke program dan beliau turut menyebut ISMA sebagai antara salah satu pihak yang terlibat.

Menafikan penglibatan itu, Dr Abdullah Tahir berkata, ISMA menyelar tindakan pihak berkenaan yang disifatkan sebagai tidak beretika dan tidak telus.

“Oleh itu, ISMA menyeru dan memohon kepada semua pihak agar berhati-hati dalam mengeluarkan sebarang kenyataan di masa akan datang,” katanya.


Iraq mula kuat kuasa pengharaman arak

BAGHDAD, 14 Syaaban 1444H, Selasa – Iraq mula menguatkuasakan undang-undang pengharaman minuman beralkohol – yang diluluskan pada tahun 2016, menurut dokumen rasmi.

Pelaksanaan itu bermula apabila undang-undang berkenaan diterbitkan dalam warta rasmi Iraq pada 20 Februari lalu.

Tiada alasan rasmi atas penangguhan selama tujuh tahun yang berlaku, tetapi penganalisis mendakwa parti agama dalam kerajaan campuran semasa mempunyai pengaruh yang lebih besar berbanding sebelum ini.

Penguatkuasaan undang-undang itu bagaimanapun menimbulkan reaksi berbeza daripada rakyat, di mana segelintir daripadanya melihat tindakan tersebut adalah berikutan pengaruh parti agama yang semakin meningkat.

Ada juga di kalangan mereka mendakwa bimbang ia akan mengancam kebebasan sosial.

Di bawah undang-undang tersebut, minuman beralkohol yang diimport adalah dilarang dan tidak boleh dijual di pasaran tempatan atau digantikan dengan versi buatan tempatan.

Selaras dengan penguatkuasaan itu juga, lintasan sempadan dan pihak berkuasa lapangan terbang telah diarahkan untuk merampas sebarang minuman beralkohol yang dimiliki pengembara.

Bagaimanapun, sehingga kini kedai arak di sekitar ibu negara, Baghdad dan beberapa wilayah masih dibuka untuk perniagaan apabila pemilik mendakwa belum dimaklumkan secara rasmi untuk mereka menghentikan perniagaan.

Lesen untuk menjual arak hanya dikeluarkan kepada orang bukan Islam di Iraq dan walaupun minum di khalayak ramai tidak dilarang, negara itu tidak membenarkan tindakan berkenaan. –  Agensi


GTA ditubuh kerana nak tentang pihak jarah harta negara

Oleh Zuhayati Yazid

PUTRAJAYA, 14 Rabiulakhir 1444H, Rabu – Penubuhan Gerakan Tanah Air (GTA) bukan kerana sakit hati tetapi mahu menentang kumpulan yang menjarah dan mengambil harta negara untuk kepentingan peribadi.

Hakikatnya, banyak ketirisan yang berlaku dalam pentadbiran hari ini dan perlu diubah demi mengembalikan hak penduduk terutama orang Melayu.

Calon Pejuang di Parlimen Putrajaya, Datuk Mohd Rosli Ramli percaya ada segelintir pemimpin yang terbabit kini semakin kecut perut kerana akan didakwa dengan salah laku dalam kerajaan sebelum ini.

“Ini yang perlu kita lihat, kalau kita terus bagi Putrajaya ini kepada mereka dengan kuasa penuh, mereka akan buat sesuka hati dan ketirisan akan terus berlaku.

“Hasil negara tidak akan dirasai oleh rakyat dan tak mustahil hanya dibolot oleh mereka sahaja,” katanya ketika berucap dalam Ceramah Kelompok @Kejiranan A5 Presint 11, Putrajaya, malam ini.

Turut hadir bersama ialah Majlis Eksekutif Pejuang Pusat, Datuk Sazmi Miah dan Naib Presiden Berjasa, Ir Ts Lukman al Hakim Mohamad.

Mengulas lanjut, Rosli yang berpengalaman luas dalam pentadbiran kerajaan berkata, negara mempunyai sistem yang bagus dan Prosedur Operasi Standard (SOP) yang lengkap.

Namun malangnya, disebabkan kedudukan individu dari dunia politik yang salah – menyebabkan pentadbiran negara kini hilang integriti.

Putrajaya sudah hilang taring dan tenggelam disebabkan kesilapan pemerintahan yang tidak jujur, katanya.

“Justeru, Putrajaya yang ditubuhkan untuk menjadi bandar pintar ini perlu dikembalikan supaya dapat ditadbir dengan sempurna dan lebih baik.

“Sekiranya diberikan mandat, GTA berjanji akan mengembalikan kegemilangan Putrajaya,” katanya.


Sekolah selamat COVID-19? Disaran ambil pendekatan mencegah

Oleh Fazleen Safina

BANGI, 20 Safar 1442H, Khamis – Rakyat di negara ini disarankan untuk bertindak secara mencegah berbanding reaktif dalam membendung penularan pandemik COVID-19.

Presiden I-Medik, Prof Dr Azmi Md Nor berkata, agak sukar untuk mengenal pasti sama ada sesuatu kawasan itu berada dalam zon selamat, ini disebabkan oleh sifat virus berkenaan yang mudah menular.

Tambahan pula, katanya, kebanyakan pesakit yang menghidapi wabak itu tidak bergejala.

“Jadi, bila keadaan jadi begini menyebabkan kesukaran kita meletakkan sempadan di mana kawasan selamat dan tidak selamat.

“Sudah tentu kerajaan hanya bersandarkan kepada bilangan kes besar di sesuatu tempat,” katanya ketika dihubungi Ismaweb.net, hari ini.

Sebelum ini, Kementerian Pendidikan Malaysia (KPM) memaklumkan sebarang perkara berkaitan penutupan sekolah dibuat berdasarkan penelitian mendalam terhadap data yang ada serta perbincangan terperinci dengan Kementerian Kesihatan Malaysia (KKM) dan Majlis Keselamatan Negara (MKN).

Menteri Kanan (Pendidikan), Dr Radzi Jidin berkata, KPM menghargai saranan dan sedar kegusaran serta kebimbangan ibu bapa yang mempunyai anak bersekolah.

“Saya menerima banyak pandangan dan cadangan daripada pelbagai pihak mengenai keperluan menutup sekolah apabila terdapat peningkatan kes penularan COVID-19.

“Kami di KPM sentiasa memantau rapat keadaan di sekolah seluruh negara,” katanya.

Mengulas mengenai perkara itu, Prof Azmi menjelaskan, faktor pergerakan sosial manusia yang berlaku setiap hari menyebabkan risiko penularan itu tetap ada, meskipun ia hanya berlaku di lokaliti tertentu.

Beliau berkata, walaupun sekolah berada dalam keadaan terkawal di mana setiap individu tidak dibenarkan untuk keluar masuk sewenang-wenangnya, namun murid-murid turut terdedah dengan virus COVID-19 apabila pulang bertemu keluarga, tinggal di rumah pengasuh, taska, kelas mengaji dan sebagainya.

“Jadi, ini menyebabkan risiko-risiko yang kita tidak nampak memberi pemahaman mengapa sesetengah ibu bapa mengambil pendirian untuk berjaga-jaga.

“Persoalan sama ada sekolah adalah tempat selamat atau tidak, ia sukar dijawab secara objektif,” katanya.


UNRWA perlu 160,000 liter bahan api setiap hari untuk beroperasi di Gaza

BAITULMAQDIS, 4 Jamadilawal 1445H, Sabtu – Agensi Bantuan Pertubuhan Bangsa-Bangsa Bersatu untuk Pelarian Palestin (UNRWA) berkata, pihaknya memerlukan sebanyak 160,000 liter bahan api setiap hari untuk menjalankan operasi pentingnya di Semenanjung Gaza.

Awal minggu ini, UNRWA mengeluarkan amaran untuk menggantung operasinya di Gaza dalam tempoh 48 jam kerana kekurangan meruncing bahan api, lapor Agensi Anadolu.

Semasa Israel menghalang kemasukan bahan api ke Semenanjung Gaza sejak 7 Oktober, UNRWA pada Rabu menerima kuantiti 25,000 liter bahan api melalui lintasan sempadan Rafah dari Mesir untuk operasinya.

UNRWA memainkan peranan penting sebagai agensi utama PBB yang beroperasi di Semenanjung Gaza, menyediakan perlindungan kepada kira-kira 830,000 rakyat Palestin yang kehilangan tempat tinggal di sekolah-sekolahnya di seluruh Gaza.

Agensi itu juga menawarkan tempat berlindung buat penduduk daripada serangan Israel.

Agensi PBB itu menggantung operasinya di Bandaraya Gaza dan kawasan di utara sementara ia beroperasi di bahagian selatan wilayah berkenaan yang diserang hebat Israel.

Sementara itu, Israel pada Jumaat bersetuju untuk kali pertama sejak tercetusnya konflik untuk membenarkan penghantaran bahan api setiap hari ke Semenanjung Gaza untuk mencegah penularan wabak apabila hospital-hospital ditutup kerana kekurangan bahan api.

“Sebagai reaksi kepada permintaan Amerika Syarikat, kabinet Israel sebulat suara meluluskan kemasukan dua lori tangki membawa bahan api diesel setiap hari untuk keperluan PBB bagi menyokong infrastruktur air dan kumbahan,” kata seorang sumber Israel dalam satu kenyataan.

Membenarkan bahan api masuk akan memberikan sokongan minimum kepada sistem air, kumbahan dan kebersihan Gaza, bertujuan untuk mencegah wabak, kata sumber itu. – Bernama


Pelantikan Ahmad Zahid berdasarkan hierarki parti

ROMPIN, 9 Jamadilawal 1444H, Ahad – Pelantikan Presiden UMNO, Datuk Seri Dr Ahmad Zahid Hamidi, sebagai Timbalan Perdana Menteri bukan berunsurkan kepentingan politik tetapi dibuat dengan mengambil kira kedudukannya dalam hierarki parti.

Setiausaha Agung UMNO, Datuk Seri Ahmad Maslan berkata, pelantikan Ahmad Zahid ke jawatan kedua tertinggi negara itu juga, bertujuan memberikan kestabilan kepada Kerajaan Perpaduan yang telah dibentuk selepas tiada parti memperoleh majoriti mudah 112 di Dewan Rakyat.

“Tidak pernah satu Kabinet pun yang tidak menerima kritikan…berapa banyak kali kita melihat ada satu perkara yang 100 peratus sempurna. Mesti ada pihak yang tidak bersetuju di sana sini.

“Jika kita memberikan kepada orang lain, selain Presiden (Ahmad Zahid), kestabilan itu agak tercabar. Kestabilan pertama dalam UMNO dan kedua dalam Kerajaan Perpaduan itu sendiri.

“Oleh itu kita ingin kestabilan dan mengikut hierarki parti satu perkara yang sesuai dibuat pada saat ini,” katanya kepada pemberita selepas menghadiri program ceramah di Kampung Pianggu di sini semalam.

Ahmad Zahid yang juga Pengerusi Barisan Nasional (BN) antara 27 anggota Kabinet yang mengangkat sumpah jawatan di hadapan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara semalam.

Selain Timbalan Perdana Menteri, Ahmad Zahid juga memegang portfolio Menteri Kemajuan Desa dan Wilayah.

Ditanya mengenai penerimaan parti terhadap keputusan barisan jemaah Kabinet, Ahmad berkata, maklum balas positif diterima daripada peringkat akar umbi parti.

“Kita sedar kita hanya ada 30 kerusi dan enam wakil (menjadi menteri) pada pandangan kita Alhamdulillah, walaupun kita meminta lebih. Kita tunggu senarai timbalan menteri pula,” katanya. – Bernama


Mesir larang buku Ikhwanul Muslimin diletak di masjid

KAHERAH, 22 Muharram 1443H, Selasa – Kementerian Wakaf Mesir melarang buku-buku mengenai ekstremisme dan berkaitan gerakan Islam Ikhwanul Muslimin diletakkan di dalam masjid.

Menterinya, Mokhtar Gomaa berkata, sebarang buku yang dikaitkan dengan dua perkara berkenaan akan dihapuskan.

Katanya, kementerian akan memeriksa penerbitan di perpustakaan masjid dan membuang sebarang buku atau majalah yang mengandungi ideologi ekstremis dan termasuk dalam kumpulan pelampau.

Malah, masjid dan pusat-pusat Islam diarah untuk ‘membersihkan’ perpustakaan mereka daripada penerbitan Ikhwanul Muslimin.

“Mana-mana buku yang dikarang oleh salafis atau anggota Ikhwanul Muslimin atau Gamaa Islamiya akan dikeluarkan,” kata Ketua Setiausaha kementerian, Gaber Tayee.

Imam masjid juga diminta untuk memohon kebenaran daripada Pentadbiran Umum Panduan Keagamaan bagi setiap buku yang akan diletakkan ke dalam perpustakaan dan tindakan akan diambil kepada mereka yang gagal berbuat demikian.

Pengharaman ke atas buku-buku Ikhwanul Muslimin di masjid adalah dasar terbaharu sejak penindasan sistematik organisasi berkenaan ketika tentera merampas kuasa pada 2013.-  Agensi


Golongan muda diharap bersama kerajaan jaya agenda pemulihan negara

BANGI, 23 Muharram 1443H, Rabu – Golongan muda diharapkan dapat bersama-sama kerajaan dalam menjayakan agenda besar pemulihan negara.

Demikian harapan Pengarah Kongres Nasional 2021, Azrul Azham ketika menyampaikan ucaptama pada Kongres Nasional 2021 yang dianjurkan Inisiatif Tun Perak dengan kerjasama sembilan gerakan belia.

Terdahulu, seramai 200 pemikir muda yang terdiri daripada barisan penasihat, mentor, perwakilan dan sekretariat menyertai acara pembukaan kongres yang diadakan semalam, dalam siaran secara maya.

Azrul berkata, bersesuaian dengan ucapan Perdana Menteri, Datuk Seri Ismail Sabri Yaakob diharapkan agar para perwakilan akan lebih bersemangat untuk menghasilkan resolusi yang terbaik buat watan.

“Kepada anak muda di luar sana, jangan risau pembabitan anda semua amat dihargai dan saya mengharapkan anda bersama dengan kerajaan ini untuk menjayakan agenda besar pemulihan negara”, katanya.

Beliau turut merakamkan ucapan tahniah kepada para perwakilan yang berjaya melepasi beberapa lapisan saringan dan menjadi yang terbaik antara terbaik.

“Walaupun para perwakilan mempunyai ideologi politik dan latar belakang yang berbeza, saya mengharapkan agar perbezaan ini menemui titik persamaan dengan memberikan buah fikiran demi kebaikan watan,” katanya.

Majlis berakhir dengan sesi pengenalan barisan penasihat dan mentor Kongres Nasional 2021 seramai 12 orang yang akan mewakili enam kluster iaitu pendidikan, politik, sosial, teknologi, undang-undang dan ekonomi.


Turkiye setuju terima Sweden jadi ahli NATO

VILNIUS, 22 Zulhijjah 1444H, Selasa – Turkiye akhirnya membuat keputusan untuk bersetuju menyokong Sweden menyertai Pertubuhan Perjanjian Atlantik Utara (NATO), keputusan terbesar berjaya dicapai sebelum Sidang Kemuncak tahunan NATO.

Setiausaha Agung NATO, Jens Stoltenberg menyifatkan keputusan yang berjaya dicapai itu sebagai langkah bersejarah selepas Presiden Recep Tayyip Erdoğan menarik balik bantahan terhadap penyertaan Sweden ke dalam perikatan itu dan akan membawa Parlimennya untuk meratifikasi secepat mungkin.

“Sweden akan menjadi ahli perikatan ini, kedua-dua negara bersetuju bekerjasama menentang keganasan untuk jangka masa panjang, yang akan diteruskan selepas penyertaan Sweden menjadi ahli NATO,” kata satu kenyataan oleh perikatan itu.

Terdahulu, Stoltenberg mengadakan perbincangan antara Erdoğan dan Perdana Menteri Sweden, Ulf Kristersson sebelum sidang kemuncak NATO dijadualkan bermula di Vilnius, Lithuania, yang berlangsung hari ini.

Malah, Sweden sebelum ini telah beberapa kali membuat konsesi kepada Turkiye untuk memujuk Erdoğan, Stoltenberg, Amerika Syarikat, serta sekutu NATO yang lain, selain cuba meyakinkan Erdoğan untuk menamatkan halangannya selama berbulan-bulan.

Penasihat Keselamatan Amerika Syarikat (AS) berkata, Jake Sullivan berkata, Presiden Erdoğan juga sebelum ini mengadakan perbincangan dengan Presiden AS, Joe Biden menerusi panggilan telefon sebelum memutuskan untuk mengadakan pertemuan secara sulit sebelum memutuskan hal berkenaan.

Sehingga kini, hanya Hungary adalah satu-satunya anggota NATO lain yang masih belum meluluskan tawaran Sweden.

Tetapi pegawai Hungary sebelum ini, telah memaklumkan, pihaknya tidak menghalang proses berkenaan sekiranya pendirian Turkiye berubah. – Agensi


Gerakkan agensi, benarkan NGO

SABAN hari disiar dan dikongsikan berita bunuh diri, penderaan rumah tangga dan pelbagai kisah yang berlaku di kalangan masyarakat.

Kebanyakan kisah yang berlaku dikaitkan dengan PKP, kehilangan pekerjaan mahupun kehilangan pendapatan.

Saya berpandangan agar kebajikan rakyat daripada apa jua latar belakang harus didahulukan.

Sepanjang bulan Jan-Mac 2021, bersama Yayasan Ikhlas kami telah mengedarkan sumbangan pek makanan dan sedikit RM kepada lebih 7,000 keluarga asnaf di Sabah yang bernilai hampir RM 1.4 juta.

Manakala di sepanjang Ramadan, Yayasan Ikhlas bersama NGO ISMA telah mengedarkan sumbangan bantuan pek makanan kepada 7,782 keluarga dengan kos lebih RM800k kepada masyarakat awam di seluruh negara.

Banyak lagi NGO lain dan orang ramai yang telah berusaha untuk berbuat apa yang mampu.

Namun jumlah ini adalah sangat kerdil jika dibandingkan dengan lebih 770,000 orang yang kehilangan pekerjaan dan sejumlah yang lain telah hilang pendapatan.

Saya ingin mencadangkan agar agensi-agensi kerajaan digerakkan, badan korporat, JK masjid dan NGO-NGO kebajikan dan kemanusiaan dibenarkan memberikan khidmat baktinya dengan perlaksanaan SOP yang ketat.

Biarpun usaha sebegini tidak selesaikan segalanya, namun sekurang-kurangnya kita berusaha untuk meringankan bebanan mereka.

Kita dan tentunya ramai lagi di luar sana yang sedih dengan apa yang berlaku di sekeliling kita.

Saya tidak punyai kabel yang kuat dengan pembesar politik negara. Namun diharapkan agar saranan ini sampai kepada Kabinet dan mereka yang telah diamanahkan.

Prof Dr Zainur Rashid Zainuddin
Pengerusi Lembaga Pemegang Amanah Yayasan Ikhlas


Palestine TV buat penggambaran dokumentari kejahatan Israel

BAITULMAQDIS, 27 Jamadilakhir 1442H, Selasa – Penduduk haram Israel bertindak menyerang kru stesen Palestine TV yang membuat penggambaran di penempatan Ariel, dekat utara Tebing Barat.

Menurut agensi berita Wafa, rejim Israel dari penempatan sama turut menyerang kru yang melakukan penggambaran filem dokumentari di luar bangunan.

Dokumentari itu memaparkan peningkatan kegiatan penempatan haram, selain serangan berbahaya dilakukan oleh penduduk haram terhadap penduduk Palestin dan harta benda mereka.

Laporan agensi Wafa juga mendedahkan beberapa rejim pengganas Israel turut mengganggu penggambaran itu dengan menggunakan pembesar suara serta memintas wartawan.

Palestine TV adalah penyiar tempatan yang dibiayai oleh Pihak Berkuasa Palestin (PA).

Israel kerap kali menghalang atau menindas setiap aktiviti yang disokong atau berkaitan dengan PA di Baitulmaqdis Timur yang diduduki.

Dalam laporan Jun tahun lalu, Jawatankuasa Sokongan Wartawan -sebuah organisasi bukan berasaskan keuntungan yang mewakili wartawan – mendakwa, rejim pengganas Israel telah melakukan lebih daripada 56 kesalahan terhadap wartawan Palestin di Baitulmaqdis yang diduduki pada separuh pertama tahun 2020.

Dalam laporan sama, penduduk haram Israel turut memperbaharui larangan aktiviti Palestine TV di Baitulmaqdis, mendenda enam wartawan, merampas empat peralatan media, menyerbu rumah enam wartawan

Laporan itu juga mendedahkan bahawa pendudukan Israel memperbaharui larangan aktiviti Palestine TV di Baitulmaqdis, merampas empat peralatan media, serta menindas enam wartawan dengan mendenda, mengugut, menyerbu rumah, memukul dan menjatuhkan hukuman kepada mereka.

Pada tahun 2019, polis Israel dan anggota perisikan menyerbu pejabat Palestine TV di Baitulmaqdis Timur dan mengarahkan penutupan operasinya.

Sementara itu, Palestine TV mendakwa bahawa Israel sering mengganggu, menangkap dan menyoal siasat kakitangannya. -Agensi


Sesi persekolahan dibuka secara berperingkat bermula 15 Julai

PUTRAJAYA, 9 Zulkaedah 1441H, Rabu – Pelajar tingkatan satu hingga empat dan pelajar kelas peralihan serta murid tahun lima dan enam akan kembali ke sekolah bermula 15 Julai ini.

Menteri Kanan (Pendidikan) Dr Mohd Radzi Md Jidin berkata pembukaan semula sekolah bagi murid tahun satu hingga empat pula adalah pada minggu berikutnya iaitu 22 Julai.

“Tarikh pembukaan semula sekolah ini terpakai kepada semua sekolah kerajaan, sekolah bantuan kerajaan, sekolah swasta dan mana-mana institusi pendidikan yang berdaftar dengan Kementerian Pendidikan (KPM).

“Bagi sekolah yang tidak berdaftar dengan KPM pula, mereka juga disaran untuk turut mengikut tarikh pembukaan penuh sekolah yang ditetapkan,” katanya dalam sidang media khas yang disiarkan secara langsung oleh stesen-stesen televisyen tempatan, hari ini.

Katanya pembukaan semula sekolah untuk murid bukan kelas peperiksaan awam itu dilaksanakan secara berperingkat setelah mengambil kira saranan Kementerian Kesihatan dan Majlis Keselamatan Negara (MKN). – Bernama


PM Palestin desak dunia bersuara tolak dasar negara haram

RAMALLAH, 27 Rabiulakhir 1444H, Selasa – Perdana Menteri Palestin, Mohammad Shtayyeh merayu masyarakat antarabangsa untuk menolak penempatan haram, pembunuhan dan kemusnahan oleh Israel di wilayah yang diduduki.

Beliau menegaskan negara haram itu harus membayar harga untuk pencerobohan sistematiknya terhadap rakyat Palestin.

“Jika rundingan untuk membentuk kerajaan di Israel berdasarkan siapa yang membina lebih banyak penempatan, mahu memudahkan untuk menembak lebih banyak ke arah kami, dan merampas lebih banyak tanah kami, maka ia sedang bersedia untuk mengisytiharkan perang terhadap kami yang diketuai oleh penjajah ekstremis.

“Memandangkan adegan ini yang merangkumi pihak yang ingin menyalakan ‘api pembunuhan dan kemusnahan’, dunia kini dikehendaki bersuara dengan lantang menolak dasar itu dan bersedia membuat Israel membayar harga bagi dasar pencerobohan sistematik ini terhadap rakyat kami,” katanya.

Beliau berkata demikian pada permulaan mesyuarat Kabinet mingguan yang diadakan di Ramallah.

Shtayyeh menganggap peneroka Israel yang mengamuk di Tel Rumeida, Bab al-Zawiya dan Jalan Shuhada di bandar Hebron di selatan Tebing Barat yang diduduki pada hujung minggu sebagai contoh peningkatan di mana tentera dan peneroka berkumpul sebagai satu pasukan dalam menyerang orang awam Palestin.

Katanya, ketika dunia menyambut Hari Kanak-Kanak Antarabangsa, Israel telah membunuh lebih 40 kanak-kanak Palestin sejak awal tahun ini dan menahan lebih 750 yang lain, 160 daripada mereka masih ditahan di penjara Israel.

Israel juga mengancam untuk merobohkan sekolah, seperti di Ein Samia berhampiran Ramallah dan Masafer Yatta, sebagai tambahan kepada pelanggaran harian yang dialami oleh sekolah-sekolah di Baitulmaqdis dan bandar lama Hebron serta di kampung dan pekan di Tebing Barat.

Perdana Menteri menggesa pertubuhan hak asasi manusia antarabangsa untuk melaksanakan tugas mereka dalam melindungi hak kanak-kanak Palestin, mendedahkan dasar pendudukan Israel dan bertanggungjawab atas jenayahnya terhadap mereka. – Agensi


Singapura catat 908 kes baharu, majoriti pekerja tinggal di asrama

SINGAPURA, 15 Zulhijjah 1441H, Rabu – Singapura mengesahkan 908 kes baharu jangkitan COVID-19 dalam tempoh 24 jam dengan majoriti melibatkan pekerja asing yang tinggal di asrama.

Menurut Kementerian Kesihatan (MOH) Singapura dalam data ringkas yang dikeluarkan pada tengah hari ini, kebanyakan pekerja telah diuji semasa tempoh pengasingan atau kuarantin meskipun tidak menunjukkan bergejala.

Mereka adalah kumpulan pekerja terakhir yang diuji dan dari asrama dengan risiko jangkitan COVID-19 yang tinggi.

Oleh itu, kementerian menjangkakan kes harian akan meningkat dalam masa beberapa hari akan datang sebelum kembali berkurangan selepas pembersihan asrama selesai.

“Kami mengikut jadual untuk membersihkan semua asrama pada 7 Ogos, kecuali beberapa blok yang dijadikan kemudahan kuarantin.

“Ketika ini terdapat 9,700 pekerja di kemudahan kuarantin ini. Mereka akan menjalani tempoh pengasingan selama 14 hari dan tertakluk kepada ujian akhir sebelum mereka kembali bekerja,” jelasnya.

Menurut kementerian itu lagi, terdapat empat kes dalam komuniti dan empat kes import yang dilaporkan hari ini.

Kes terbaharu tersebut menjadikan jumlah keseluruhan jangkitan di republik itu kini sebanyak 54,254 kes.

Menerusi data lengkap yang dikeluarkan lewat semalam, Singapura mengklasifikasikan 725 kes sebagai kes import, 2,184 kes komuniti dan 50,437 penghuni asrama.

Sehingga kini, 27 orang maut akibat komplikasi jangkitan COVID-19 di sini.

Tiada kluster baharu dikenal pasti semalam. – Bernama


26 ladang ternakan babi buang sisa kumbuhan ke dalam sungai

GEORGE TOWN, 28 Safar 1442H, Jumaat – Sebanyak 26 ladang ternakan babi di Kampung Selamat, Tasek Gelugor di sini didapati membuang sisa kumbahan dan najis secara terus ke dalam sungai di kawasan itu.

Pengerusi Jawatankuasa Agroteknologi dan Keselamatan Makanan negeri Dr. Norlela Ariffin berkata pada masa ini Majlis Bandaraya Seberang Perai (MBSP) telah merujuk pemilik ladang babi itu ke mahkamah sementara menunggu Enakmen serta Peraturan Penternakan Babi Negeri Pulau Pinang 2020 dikuatkuasakan, tahun depan.

“Menerusi enakmen itu juga, tindakan perobohan ladang-ladang penternakan babi yang tidak mengikuti syarat termasuk membuang sisa ke dalam sungai boleh diambil oleh Pihak Berkuasa Tempatan (PBT),” katanya ketika menggulung perbahasan Rang Undang-Undang Perbekalan dan Usul Anggaran Pembangunan 2021 pada persidangan Dewan Undangan Negeri (DUN), di Dewan Sri Pinang.

Beliau berkata sementara enakmen tersebut dikuatkuasakan pada 1 Jan 2021, pihaknya dengan kerjasama pelbagai agensi telah mengambil beberapa langkah untuk menyelesaikan masalah pencemaran sungai disebabkan pelepasan kumbahan dari ladang babi tersebut.

“Antaranya, bekerjasama dengan Jabatan Pengairan dan Saliran (JPS) dengan memasang perangkap di kawasan parit supaya sisa kumbahan ladang babi tidak terus masuk ke sungai. Selain itu, kita juga bekerjasama dengan Indah Water Konsortium (IWK) dan Tenaga Nasional Berhad (TNB) untuk melupuskan sisa pepejal babi termasuk menukarnya bagi industri biogas,” katanya.

Norlela berkata menerusi enakmen itu juga, semua pemilik ladang ternak babi perlu menaik taraf ladang mereka kepada ladang tertutup dan perlu memastikan ladang itu memiliki keluasan yang mencukupi untuk membina kolam kumbahan supaya sisa tidak terus dibuang ke dalam sungai. – Bernama


Trump, isteri disahkan positif COVID-19

KUALA LUMPUR, 14 Safar 1442H, Jumaat – Presiden Amerika Syarikat (AS), Donald Trump hari ini berkata, beliau dan isterinya, Melania Trump, didapati positif COVID-19.

Dalam akaun Twitternya, Trump mengatakan beliau dan isteri akan menjalani kuarantin.

“Malam ini, @FLOTUS (Melania Trump) dan saya positif COVID-19. Kami akan segera memulakan proses pemulihan dan kuarantin. Kami akan dapat mengharunginya BERSAMA!,” tulis Trump di Twitter.

Terdahulu, Trump menerusi Twitter mengesahkan seorang daripada pembantunya Hope Hicks disahkan dijangkiti COVID-19, lapor Xinhua.

Hicks, 31, mengiringi presiden semasa dalam penerbangan untuk menghadiri kempen di Minnesota pada Rabu.

Trump, selama berbulan-bulan sebelum ini telah mengabaikan keseriusan virus itu dan kini beliau akan dikuarantin di White House untuk jangka waktu yang tidak dipastikan, menyebabkan beliau perlu menarik diri sekurang-kurangnya sementara waktu daripada menjalankan kempen sebelum pilihan raya pada 3 November.

White House bagaimanapun tidak menyatakan berapa lama Trump harus dikuarantin, tetapi ia membatalkan rancangannya untuk terbang ke Florida bagi mengadakan kempen pada hari ini.

Penampilan di perhimpunan di Wisconsin pada hari Sabtu dan di Arizona pada hari Isnin juga nampaknya akan dibatalkan, dan perdebatan berikutnya, yang dijadualkan pada 15 Oktober di Miami, juga masih menjadi tanda tanya. – Agensi


Polis lanjut reman ibu kandung, bapa tiri kanak-kanak mangsa dera

MELAKA, 23 Jamadilakhir 1442H, Jumaat – Polis melanjutkan tempoh tahanan reman selama tujuh hari ke atas ibu kandung dan bapa tiri kanak-kanak lelaki tujuh tahun, yang ditemukan lemas di dalam tong air di rumahnya di Taman Krubong Jaya di sini, minggu lepas.

Ketua Jabatan Siasatan Jenayah Ibu Pejabat Polis Kontinjen Melaka ACP Mohd Sukri Kaman berkata, tempoh tahanan reman pasangan suami isteri itu yang berakhir hari ini, telah dilanjutkan sehingga 12 Februari depan, bagi melengkapkan siasatan.

“Perintah reman tersebut dikeluarkan oleh Pendaftar Kanan Mahkamah Majistret Mohd Anuar Ostadi di Mahkamah Majistret Ayer Keroh hari ini. Kes tersebut disiasat mengikut Seksyen 302 Kanun Keseksaan, yang membawa hukuman mati jika sabit kesalahan,” katanya dalam kenyataan di sini hari ini.

Pada 29 Januari lepas, seorang kanak-kanak lelaki berumur tujuh tahun meninggal dunia dipercayai akibat didera ibu kandung dan bapa tirinya yang masing-masing berusia 32 dan 38 tahun, di Taman Krubong Jaya di sini.

Kanak-kanak malang itu didakwa lemas di dalam tong air di rumahnya dalam kejadian pada kira-kira 4 petang, namun siasatan awal polis mendapati terdapat kecederaan fizikal pada badan mangsa.

Jenazah kanak-kanak itu selamat dikebumikan di Tanah Perkuburan Islam Padang Lebar, Simpang Bekoh, Jasin, kira-kira 12.40 tengah hari Isnin lepas. – Bernama


Elak diseleweng, kerajaan didesak wujud Akta Dana Politik

Oleh Fazleen Safina

BANGI, 26 Rejab 1442H, Rabu – Bagi mengelakkan daripada berlakunya gejala rasuah atau penyelewengan, kerajaan diminta untuk mengkaji kewujudan Akta Dana Politik.

Ini kerana akta sedemikian penting dalam memastikan parti politik terus patuh kepada peruntukan perundangan dalam mengendalikan dana yang disalurkan kepadanya.

Mengakui dana penting dalam operasi sesebuah parti, penganalisis politik, Dr Syed Agil Syed Alsagoff bagaimanapun berkata, sesuatu perkara perlu memiliki had dan kewujudan akta baharu mampu membendung sebarang perkara tidak diingini daripada berlaku.

Katanya lagi, senario politik semasa memerlukan kematangan dengan mengambil peluang mendapatkan sokongan daripada pelbagai pihak.

“Dengan itu, kita tak perlu guna dana-dana kerajaan atau dana-dana yang tidak sepatutnya.

“Dan kita nak elak daripada rasuah dan penyelewengan parti-parti politik,” katanya seperti dhubungi Ismaweb.net, hari ini.

Dr Syed Agil menambah, dana politik penting kepada sesebuah parti politik khususnya dalam membiayai aktiviti, operasi dan kempen pada pilihan raya.

Terdahulu, pakar Perlembagaan, Dr Muhammad Fathi Yusof menggesa, kerajaan mempercepatkan pelaksanaan undang-undang dana politik bagi mengelakkan berlakunya salah guna kuasa dalam pengurusan projek pembangunan dan perolehan kerajaan.

Katanya, undang-undang tersebut sudah lama disediakan untuk diluluskan oleh Parlimen namun disebabkan beberapa halangan, ia masih tertangguh.

“Undang-undang berkaitan pembiayaan politik ini penting bagi memastikan penglibatan politik tidak dijadikan batu loncatan untuk meraih kekayaan dengan cara mudah.

“Justeru, kita berharap usaha ini dapat disegerakan dan tidak terus terbantut,” katanya.


Usul kosongkan jawatan Speaker Dewan Rakyat ikut Perlembagaan

KUALA LUMPUR,  21 Zulkaedah 1441H, Isnin – Usul kerajaan supaya Tan Sri Mohamad Ariff Md Yusof mengosongkan jawatan sebagai Yang Dipertua Dewan Rakyat, dilakukan mengikut perlembagaan dan adalah sah, kata Pakar Perlembagaan Prof Madya Dr Shamrahayu Abd Aziz.

Beliau menjelaskan, apabila sesuatu usul telah diterima oleh Speaker untuk dimasukkan dalam agenda, sebenarnya ia telah diputuskan sebagai sah, mengikut Peraturan-peraturan Majlis Mesyuarat Dewan Rakyat.

“Kalau kita lihat pada persidangan pagi tadi, ia adalah sejarah bagi negara, sebab pertama kali usul dibuat untuk mengosongkan jawatan speaker.

“Pada pendapat saya, apabila meneliti peruntukan undang-undang, sama ada Perlembagaan Persekutuan dan Peraturan-peraturan Majlis Mesyuarat Dewan Rakyat, ia (usul itu) menepati peraturan ditetapkan,” katanya ketika ditemu bual dalam program ‘Malaysia Petang Ini’, terbitan Bernama TV, hari ini.

Terdahulu, ketika Persidangan Dewan Rakyat, usul kerajaan untuk Mohamad Ariff mengosongkan jawatan sebagai Yang Dipertua Dewan Rakyat diluluskan dewan, meskipun pada awalnya mendapat bantahan keras daripada pihak pembangkang.

Usul itu diluluskan melalui undi belah bahagian, yang menyaksikan 111 Ahli Parlimen bersetuju, manakala 109 lagi tidak bersetuju, dengan usul berkenaan.

Ia dicadangkan Perdana Menteri Tan Sri Muhyiddin Yassin, atas alasan terdapat pencalonan lain bagi jawatan Yang Dipertua Dewan Rakyat.

Bekas Pengerusi Suruhanjaya Pilihan Raya (SPR) Datuk Azhar Azizan Harun, dipilih sebagai Yang Dipertua Dewan Rakyat ke-10 hari ini.

Azhar adalah calon tunggal yang dikemukakan untuk memegang jawatan itu, yang diusulkan oleh perdana menteri mengikut Peraturan Mesyuarat 4(1), Peraturan-Peraturan Majlis Mesyuarat Dewan Rakyat.

Justeru itu, Shamrahayu menyifatkan usul itu adalah pengalaman baharu bagi sistem demokrasi di negara ini.

“Keputusan adalah majoriti tipis, tetapi kalau dilihat di sudut undang-undang keputusan kecil atau besar, ia tetap satu majoriti. Apa yang perlu tonjolkan ia memberi hak kepada setiap ahli dewan menyatakan undinya secara sedar.

“Ia bermakna keputusan itu mendapat keyakinan, walaupun berbeza satu atau dua undi, ia adalah satu keputusan majoriti,” katanya. -Bernama


SPRM siasat dakwaan rasuah doktor untuk sijil vaksinasi tanpa suntikan

BANGI, 22 Muharram 1443H, Selasa – Suruhanjaya Pencegahan Rasuah Malaysia (SPRM) belum menerima sebarang aduan berkaitan kegiatan merasuah doktor atau mana-mana pihak bagi mendapatkan sijil vaksinasi tanpa suntikan vaksin.

Bagaimanapun, suruhanjaya itu akan menyiasat dan melakukan risikan ke lokasi-lokasi yang disyaki melakukan perbuatan penyelewengan berkenaan.

Ketua Pesuruhjaya SPRM, Datuk Seri Azam Baki berkata, pihaknya memandang serius terhadap dakwaan orang ramai berkaitan kegiatan itu.

“Perbuatan ini bukan saja melibatkan isu rasuah, tetapi ia menjejaskan reputasi profession pengamal perubatan sekali gus mencalarkan imej mereka sekiranya perkara itu benar-benar berlaku.

“Oleh itu, orang ramai yang mempunyai sebarang maklumat berhubung salah laku itu boleh menghubungi SPRM di talian hotline 1-800-88-6000 atau portal aduan rasuah di portaladuan.sprm.gov.my,” katanya dalam kenyataan, hari ini.

Sebelum ini, kerap tular di media sosial beberapa tangkap layar yang mendakwa tindakan individu tertentu sanggup membayar sejumlah wang kepada mana-mana doktor yang boleh mengeluarkan sijil vaksinasi tanpa perlu mengambil suntikan.

Perbuatan itu sekali gus mencetuskan kemarahan dan kebimbangan pengguna maya sekiranya benar wujud pengeluaran sijil vaksinasi tanpa suntikan.


‘Jangan bersikap defensif, serang balik pihak lawan’

GURUN, 27 Zulhijjah 1444H, Ahad – Perdana Menteri, Datuk Seri Anwar Ibrahim menggesa pimpinan parti dalam Kerajaan Perpaduan untuk tidak bersikap defensif terhadap serangan yang dibuat pihak lawan dalam kempen Pilihan Raya Negeri (PRN) di enam negeri.

Beliau berkata, Pakatan Harapan (PH) dan Barisan Nasional (BN) khususnya UMNO tidak boleh mengalah sebaliknya perlu melawan dan menyerang mereka kembali habis-habisan.

“Dulu propaganda dia (Perikatan Nasional) ‘bersih’ dan kita pula tak jawab banyak, rupa-rupanya tertanam di sebahagian anak-anak muda kita, memang betul ‘bersih’.

“Saya Menteri Kewangan, tengok fail-fail, saya dulu Ketua Pembangkang, memang serang kuat, tapi tak terjangkau apa yang mereka lakukan, dengan perjudian haram, orang kata biasa, masa PN naik kepada 22 dengan PAS dan Bersatu di situ.

“Masa kita, saya dengan Datuk Zahid (Timbalan Perdana Menteri Datuk Seri Dr Ahmad Zahid Hamidi) di antara langkah pertama kita turunkan kembali kepada lapan…ini bukan perkara kecil,” katanya semasa berucap pada program Jelajah Perpaduan MADANI dan Pelancaran Jentera Perpaduan Kedah di Padang Awam Guar Chempedak, dekat sini malam tadi. – Bernama


Sudah tiba masa Bahasa Melayu diangkat setaraf bahasa lain di dunia

SHAH ALAM, 7 Rabiulawal 1444H, Selasa – Sudah tiba masanya martabat Bahasa Melayu diangkat di persada dunia dan rakyat perlu yakin bahawa bahasa kebangsaan adalah setaraf dengan bahasa-bahasa lain di dunia.

Perdana Menteri, Datuk Seri Ismail Sabri Yaakob berkata, penggunaan Bahasa Melayu tidak menjadikan negara mundur, sebaliknya negara maju juga menggunakan bahasa sendiri.

“Negara yang maju di dunia seperti Jepun, Jerman dan negara-negara Eropah yang lain, menggunakan bahasa mereka dan tidak menjadikan mereka mundur berbanding negara lain.

“Bukan bahasa yang menyebabkan negara itu maju, jadi yakinlah Bahasa Melayu setaraf dengan bahasa-bahasa lain,” katanya pada Sesi Dialog Awam sempena program Idea Bina Negara 2022 di sini hari ini.

Ismail Sabri berkata, melalui pengalaman beliau semasa menghadiri pelbagai persidangan antarabangsa dan perbincangan negara dua hala, kebanyakan pemimpin negara memilih untuk bercakap menggunakan bahasa mereka.

“Tak perlu pergi jauh, (lihat) ASEAN setiap negara yang saya pergi (pemimpin mereka) tanpa segan silu bercakap dalam bahasa mereka… tiba-tiba Malaysia seolah-olah tidak ada bahasa sendiri, cakap bahasa orang lain,” katanya.

“Dalam persidangan antarabangsa, yang penting adalah mesej kita disampaikan, di zaman moden hari ini ia diterjemah secara terus bila saya bercakap terus keluar dalam Bahasa Inggeris dan bahasa lain,” katanya yang menjawab soalan seorang pelajar, mengenai apakah yang mahu ditunjukkan kepada dunia apabila beliau berucap dalam Bahasa Melayu ketika perhimpunan Pertubuhan Bangsa-Bangsa Bersatu (PBB) baru-baru ini.

Pada 23 September lalu, Ismail Sabri mencipta sejarah sebagai pemimpin tertinggi Malaysia yang pertama, berucap menggunakan bahasa Melayu sepenuhnya pada perhimpunan PBB di New York.

“Saya orang Melayu, saya orang Malaysia. Kita ada budaya kita, kita ada bahasa kita. Bagaimana orang luar melihat satu orang Melayu, satu orang Malaysia tidak menggunakan bahasa sendiri, tapi guna bahasa orang lain. Di mana-mana sahaja kita berada, jati diri kita kena kekalkan,” kata Perdana Menteri.

Pada sesi dialog bersama bersama anak muda termasuk secara dalam talian selama kira-kira 45 minit itu, Ismail Sabri turut memaklumkan bahawa Belanjawan 2023 yang akan dibentang pada Jumaat ini, mempunyai tajuk khusus untuk anak-anak muda. – Bernama


Pemuda ISMA kerah 1,000 sukarelawan cuci kediaman mangsa banjir

BANGI, 17 Jamadilawal 1443H, Rabu – Pemuda Ikatan Muslimin Malaysia (ISMA) melalui skuad Relawan Muda ISMA telah menggerakkan 200 sukarelawan bagi membantu membersihkan kawasan dan kediaman yang terjejas banjir.

Antara kawasan terbabit adalah Hulu Langat, Bangi Lama, Sepang, Dengkil, Shah Alam, Meru, Ijok, Alor Gajah, Sg Lui, Sg Sekamat, Raub, Bentong, Kuantan, Seremban dan Rembau.

Ketua Pemuda ISMA, Arifin Manan berkata, jumlah sukarelawan akan bertambah ke 1,000 orang menjelang hujung minggu ini.

Selain membantu kerja pembersihan, Pemuda ISMA turut menghulurkan bantuan asas kepada mangsa banjir seperti alatan kebersihan kendiri iaitu syampu, berus gigi, sabun mandi, ubat, pensanitasi tangan, kit ujian kendiri COVID-19.

Di samping itu, Pemuda ISMA turut memberikan kelengkapan tidur (tilam, bantal, selimut), makanan siap masak dan Kit Emosi (modul untuk kanak-kanak bersekolah rendah dan tadika) di Pusat Penempatan Sementara (PPS) banjir dan ke rumah mangsa banjir.

“Bencana banjir yang melanda banyak negeri membuatkan Pemuda ISMA terpanggil untuk membantu mereka yang terjejas.

“Sukarelawan juga turut membantu membersihkan masjid dan tempat awam serta membantu mangsa banjir membaiki peralatan rumah dan elektrik.

“Antara bantuan lain adalah bekalan air bersih ke kawasan yang terputus bekalan air seperti di Raub dan Bentong,” katanya dalam satu kenyataan, hari ini.

Arifin berkata, Pemuda ISMA turut bekerjasama dengan Yayasan Maghfirah, Yayasan Ikhlas, Ikatan Pengamal Perubatan Dan Kesihatan Muslim Malaysia (I-Medik), Srikandi Iffah Komuniti Teknikal Islam Malaysia (KomTech) dan Kolej Komuniti Hulu Langat.

“Pemuda Isma juga merayu kepada orang ramai untuk sama-sama menyumbang untuk operasi bencana ini melalui akaun Persatuan Sukarelawan Isma (CIMB – 8604718222),” katanya.


Zionis pemenang utama Pilihan Raya Presiden AS

WASHINGTON, 6 Muharram 1442H, Selasa – Tidak kira siapa bakal memenangi Pilihan Raya Presiden Amerika Syarikat (AS), sama ada Donald Trump atau Joe Biden kerana apa yang pasti Zionis akan terus berkuasa, kata seorang penganalisis.

Dalam temu bual bersama Press TV, semalam, bekas calon Senat AS, Mark Dankof meramalkan Presiden  negara republik itu akan dipilih semula walaupun ada tinjauan yang menunjukkan sebaliknya.

“Entiti Zionis mengendalikan kedua-dua calon dan parti politik utama. Hubungan Donald Trump dan Mike Pence dengan entiti Zionis sangat jelas.

“Selain itu, ia juga jelas bahawa Joe Biden dan Kamala Harris adalah pilihan Jawatankuasa Hal Ehwal Awam Israel Amerika untuk menjadi calon Demokratik.

“Pada akhirnya, Donald Trump akan mendapat kemenangan besar dengan semua masalah yang menanti negara ini, tanpa mengira siapa yang terpilih,” katanya.

Senada dengan kenyataan itu, pemerhati politik, J Michael Springmann berkata, pemerintah AS penuh dengan Zionis yang mempunyai pengaruh besar terutama di dalam media, dan mereka menyukai apa sahaja yang akan menolong Israel walau mengorbankan negara lain.

“Zionis menang tanpa mengira siapa yang memenangi pilihan raya ini, tetapi untuk isu domestik, Donald Trump akan melaksanakannya.

“Kempennya akan mula menyerang Biden dan Harris lagi,” kata penganalisis yang berpangkalan di San Antonio itu.

Terdahulu, dalam satu temu bual dengan Fox News, Trump berkata, kempen pemilihan semula Presiden AS dilihat lebih sukar.

Bagaimanapun, Trump berkata, beliau yakin mampu mengulangi kemenangan pada 2016 selepas menewaskan pesaingnya, Hillary Clinton. – Agensi


Kes pertama jangkitan tempatan varian Omicron di Indonesia

JAKARTA, 23 Jamadilawal 1443H, Selasa – Kementerian kesihatan Indonesia mengesan kes pertama jangkitan tempatan varian Omicron COVID-19 pada seorang lelaki berusia 37 tahun dari bandar Medan.

Lelaki itu dan isterinya, yang melawat Jakarta sebulan sekali, tiba di ibu negara pada 6 Disember dan berkunjung ke Pusat Beli-belah Ashta District 8 di Daerah Pusat Perniagaan Sudirman, Jakarta Selatan pada 17 Disember.

Berikutan itu, kementerian sedang menjalankan pengesanan kontak menyeluruh di kawasan itu untuk menghentikan varian itu daripada merebak, kata jurucakap kementerian itu Dr Siti Nadia Tarmidzi.

Bercakap pada sidang media maya, beliau berkata, lelaki itu tidak mempunyai sejarah perjalanan ke luar negara dan tanpa gejala kini dikuarantin di hospital.

Menurut Dr Siti Nadia, ujian swab antigennya didapati positif pada 19 Dis3mber, manakala isterinya negatif,  sambil menambah sampel itu kemudian dihantar ke Makmal GSI, dan keputusan yang diperoleh pada 26 Dis menunjukkan positif Omicron.

Dengan perkembangan terbaharu itu, Indonesia merekodkan 47 kes Omicron, 46 kes adalah kes import dan satu jangkitan tempatan. – Bernama


Semak status sekatan sebelum ke luar negara: LHDN

PUTRAJAYA, 19 Rejab 1443H, Isnin – Pembayar cukai disarankan membuat semakan status sekatan perjalanan terlebih dahulu sebelum merancang ke luar negara bagi sebarang tujuan, kata Lembaga Hasil Dalam Negeri (LHDN).

Dalam kenyataan hari ini, LHDN berkata individu dan pengarah syarikat yang tidak menjelaskan Cukai Pendapatan, Cukai Keuntungan Harta Tanah dan Cukai Syarikat boleh dikenakan tindakan sekatan perjalanan ke luar negara.

Kenyataan itu menyebut pemakluman tindakan sekatan perjalanan akan dibuat ke alamat terakhir yang dikemas kini oleh pembayar cukai kepada LHDN melalui data percukaian terkini yang direkodkan.

Pembayar cukai boleh menyemak status tunggakan cukai dan sekatan perjalanan melalui portal MyTax di pautan https://mytax.hasil.gov.my/ atau boleh juga dibuat di laman web Jabatan Imigresen Malaysia di https://sspi.imi.gov.my/sspi/.

“Sekiranya pembayar cukai mempunyai tunggakan cukai dan dilarang ke luar negara, mereka dinasihatkan menghubungi pejabat cawangan LHDN yang mengendalikan fail cukai mereka bagi tindakan sewajarnya,” katanya. – Bernama


Makan di restoran dibenarkan mulai esok

KUALA LUMPUR, 27 Jamadilakhir 1442H, Selasa – Majlis Keselamatan Negara (MKN) bersetuju membenarkan baki keseluruhan perniagaan peruncitan beroperasi semula serta kebenaran makan di restoran bermula esok dengan prosedur operasi standard (SOP) yang ketat, kata Menteri Kanan (Kluster Keselamatan) Datuk Seri Ismail Sabri Yaakob.

Ismail Sabri berkata keputusan itu diputuskan bagi memastikan kelangsungan ekonomi perniagaan peruncitan iaitu antaranya kedai pakaian dan aksesori, aksesori kereta, kraftangan, kedai permainan kanak-kanak, kedai peralatan sukan dan sebagainya.

“Antara SOP yang perlu dipatuhi adalah pemilik premis perlu melakukan nyah kuman di premis masing-masing tiga kali sehari, mewajibkan pekerja dan pelanggan memakai pelitup muka dalam premis, memastikan (pelanggan dengan) suhu (badan) lebih 37.5 darjah celsius tidak dibenarkan masuk ke premis.

Kedai pakaian pula perlu sediakan sarung tangan kepada pelanggan, kedai kosmetik hanya menjalankan aktiviti jual beli sahaja, tidak dibenarkan mencuba produk,” katanya pada sidang media harian Perintah Kawalan Pergerakan (PKP) di sini hari ini.

Mengenai kebenaran makan di kedai makan, Ismail Sabri berkata ia hanya terhad kepada dua pelanggan untuk satu meja dengan jarak fizikal sekurang-kurangnya satu meter di restoran serta pemilik restoran perlu merekodkan butiran pelanggan.

Katanya butiran lanjut mengenai SOP tersebut boleh didapati di laman sesawang MKN.

Dalam pada itu Ismail Sabri berkata kebenaran bagi kedai barangan fotografi dan perkhidmatan fotografi serta penggunaan studio hanya melibatkan seorang pelanggan dan jurugambar sahaja.

Katanya penggunaan studio penggambaran tidak dibenarkan kecuali perkhidmatan gambar passport, visa dan lesen.

Sementara itu, Ismail Sabri mengumumkan penamatan Perintah Kawalan Pergerakan Diperketatkan (PKPD) di Pusat Koreksional Dungun dan kuarters kakitangannya, esok.

Beliau berkata sehingga kini, Kementerian Kesihatan Malaysia (KKM) telah melaksanakan 128 saringan dan daripada jumlah itu sebanyak 51 kes positif COVID-19 direkodkan.

Bagaimanapun baki kes positif di lokaliti berkenaan menunjukkan penurunan serta tiada lagi sampel menunggu keputusan, katanya.

Selain itu, Ismail Sabri juga mengumumkan PKPD di Kampung Orang Asli Batu 6, Jalan Pahang, Perak juga tamat esok setelah KKM mengesahkan kes terakhir dilaporkan adalah pada 4 Feb lepas dan tiada baki sampel saringan sedang menunggu keputusan.

“KKM telah selesai melaksanakan 309 ujian saringan dan daripada jumlah itu sebanyak 27 kes positif COVID-19 telah direkodkan,” katanya.

Beliau berkata satu lagi lokasi PKPD di Pusat Transit Tahanan (PTP) Penjara Marang melibatkan Blok Pusat Latihan Pegawai Penjara Zon 2 dan Zon 3, Penjara Marang, Terengganu turut ditamatkan esok.

“Sehingga kini, KKM telah melaksanakan 76 saringan dan daripada jumlah itu sebanyak 38 kes positif COVID-19 telah direkodkan.

Kesemua 38 kes positif tersebut ditempatkan di PKRC dan kontak rapat diletakkan di sel berasingan dan dipantau selama 14 hari,” katanya. – Bernama


Penjajah punca perpecahan Hindu-Islam di India

BANGI, 28 Zulkaedah 1443H, Selasa – Penjajah British punca berlakunya perpecahan antara pengikut hindu dan Islam di India yang berlarutan sehingga hari ini.

Naratif yang dibawa kononnya mereka pembela dan berjuang untuk membebaskan India, hakikatnya merekalah penjajah sebenar.

Ketua Pegawai Eksekutif IRIS Institute, Ustaz Syed Ahmad Israa’ Syed Ibrahim berkata, sebelum ini penduduk India tidak kira Hindu, Buddha dan Islam boleh hidup dengan aman damai.

Namun, kehadiran British ke India telah mengubah pandangan masyarakat Hindu terhadap penganut Islam sehingga berlaku perpecahan sehingga kini.

“Sebelum ini penduduk India tidak kira Hindu atau Islam mereka hidup secara aman dan makmur. Ketika itu semua ada peluang melakukan aktiviti ekonomi dengan bebas.

“Teruknya penjajah ini mereka tidak menampakkan tindakan mereka sebagai penjajahan, sebaliknya mahu dilihat sebagai pembela dan membebaskan India,” katanya.

Beliau berkata demikian dalam program Dimensi: Ektremis Hindu Ancam Islam di India Semakin Dianiaya yang disiarkan di TV pertiwi, malam tadi.

Kata Syed Ahmad Israa’, British memulakan langkah dengan mencari arkeologi dan artifek – kononnya untuk membuktikan India bukan tanah Islam.

Penjajah menganggap tanah milik hindu lebih awal lagi – ini antara usaha yang mencetuskan perbalahan.

“Secara fakta sebelum Islam datang, di situ adalah Hindu dan Buddha namun mereka memeluk Islam secara sukarela

“British membawa cerita kononya semua penduduk di situ adalah Hindu namun dijajah oleh Islam,” katanya.

Pada masa sama, beliau berpandangan, British sebagai kapitalis berjaya ‘meratah’ dan melakukan apa sahaja yang mereka mahukan sewenang-wenangnya kerana orang yang dijajah sibuk bergaduh sesama sendiri.

“Inilah sebenarnya punca pergaduhan Hindu-Islam yang berlarutan sehingga kini dan puncanya adalah naratif yang dibawa oleh penjajah,” katanya.

Pautan Dimensi:


Masalah banjir: Jalan Reko Kajang akan dinaik taraf

BANGI, 15 Rabiulakhir 1445H, Isnin – Projek tebatan banjir di bahagian Jalan Reko di Kajang, Selangor akan dimulakan tahun depan.

Ahli Parlimen Bangi, Syahredzan Johan berkata, jalan sepanjang 3.5km berhampiran stesen KTM Kajang 2 akan dinaik taraf sebagai penyelesaian jangka panjang di kawasan panas banjir.

Beliau berkata, projek itu yang dianggarkan menelan belanja RM92 juta akan dibiayai oleh Jabatan Kerja Raya (JKR) Selangor.

“Projek itu melibatkan kerja-kerja meningkatkan paras jalan dan kapasiti sistem perparitan, dan telah diluluskan pada 2021.

“Bagaimanapun, pelaksanaannya mengambil masa kerana keperluan untuk mengambil alih tanah persendirian di sepanjang jalan itu.

“JKR Selangor dalam proses terakhir untuk mendapatkan tanah yang diperlukan… yang melibatkan 35 lot persendirian.

“Kerja dijangka bermula pada suku pertama tahun depan,” katanya semasa melawat tapak itu, hari ini.

Selain kapasiti saliran yang tidak mencukupi, Syahredzan seperti dilapor The Star berkata, satu lagi punca banjir adalah serpihan terperangkap dalam perangkap sampah, yang kadangkala menghalang aliran air dan menyebabkan limpahan air.

“Sebagai langkah jangka pendek, saya telah meminta pihak berkuasa untuk memastikan sampah dibersihkan dari perangkap dengan kerap dan memantau keadaan sistem perparitan bagi meminimumkan kejadian banjir,” katanya.


Erdogan mahu turunkan kadar inflasi

ANKARA, 15 Jamadilawal 1443H, Isnin – Presiden Turki, Recep Tayyip Erdogan memberi jaminan untuk mengekang kadar inflasi dan meningkatkan ‘tentangannya’ terhadap penetapan kadar faedah tinggi.

Pihak beliau juga yakin ekonomi Turki akan terus kekal di landasan sewajarnya berdasarkan pasaran bebas seperti dilakukan setakat ini.

“Cepat atau lambat, kita mahu menurunkan inflasi kepada empat peratus ketika saya berkuasa, kita akan mengurangkannya semula.

“Namun saya tidak akan membenarkan rakyat dihancurkan oleh kadar faedah, kita yakin kadar inflasi akan turun secepat mungkin,” katanya di Sidang Kemuncak Turki-Afrika.

Pada 2011, kadar harga pengguna mencecah sekitar empat peratus namun inflasi terus meningkat sejak tahun 2017.

Sejak September lalu, di bawah tekanan Erdogan, bank pusat mengurangkan kadar faedah utama sebanyak 500 mata.

Minggu lalu, kadar faedah diturunkan sebanyak empat kali walaupun kadar inflasi tahunan mencecah 21.31 peratus pada November.

Malah, pakar-pakar ekonomi meramalkan kenaikan lagi bulan ini.

Selain itu, pihaknya turut mendakwa Turki berada di bawah ‘serangan mengarut’ dan mengkritik kehendak Persatuan Perniagaan dan Usahawan Berpengaruh (TUSIAD).

TUSIAD menimbulkan kemarahan Erdogan selepas menyeru kerajaan supaya meninggalkan dasar ekonomi diamalkan ketika ini dan kembali kepada ‘peraturan sains ekonomi’. – Agensi


Belanjawan 2024: Subsidi RM2.6 bilion untuk bantu pesawah, nelayan

KUALA LUMPUR, 27 Rabiulawal 1445H, Jumaat – Belanjawan 2024 Malaysia MADANI menyediakan RM2.6 bilion bagi menyalurkan pelbagai bentuk subsidi dan insentif kepada pesawah dan nelayan, kata Perdana Menteri Datuk Seri Anwar Ibrahim.

Anwar yang juga Menteri Kewangan berkata, peruntukan itu meningkat RM600 juta berbanding tahun ini selaras dengan keputusan kerajaan menaikkan kadar Skim Subsidi Harga Padi daripada RM360 kepada RM500 per metrik tan.

Ketika membentangkan Belanjawan MADANI kedua di Dewan Rakyat itu, Anwar berkata, kerajaan juga memutuskan untuk meningkatkan harga lantai belian padi daripada RM1,200 kepada RM1,300 per metrik tan, demi membantu pendapatan pesawah.

Selain itu, beliau berkata kerajaan telah memulakan usaha rintis penanaman padi lima musim dalam tempoh dua tahun di beberapa kawasan jelapang antaranya di Bota Kiri, Perak; Kangar, Perlis dan Kota Sarang Semut, Kedah.

“Ini selari dengan usaha untuk menaik taraf infrastruktur pengairan di kawasan Lembaga Kemajuan Pertanian Muda (MADA) Perlis dan Kedah bagi meningkatkan pengeluaran padi dengan pelaburan bernilai RM3 bilion.

“Kerajaan juga bersetuju untuk meningkatkan peruntukan subsidi padi bukit atau padi huma daripada RM40 juta kepada RM50 juta,” katanya.

Bagi manfaat nelayan, Anwar berkata, kerajaan terus mengekalkan subsidi diesel pada harga terendah iaitu RM1.65 sen seliter kepada nelayan kelas tertentu dengan kuota 840 juta liter setahun.

“Nelayan juga diberikan elaun sara hidup sehingga RM300 sebulan dan Insentif Hasil Tangkapan Nelayan sehingga RM1,000 sebulan. Kerajaan juga menyediakan RM10 juta untuk tujuan membina baharu dan baik pulih rumah nelayan yang uzur,” katanya.

Anwar berkata, Kerajaan Perpaduan menyediakan sebanyak RM400 juta bagi melaksanakan Program Pengukuhan Keterjaminan Makanan dengan tumpuan khusus pada meningkatkan pengeluaran tanaman makanan tempatan yang masih bergantung kepada import.

“Antaranya, RM150 juta untuk bekerjasama dengan kerajaan negeri dalam mengoptimum penggunaan tanah bagi meningkatkan hasil tanaman dan ternakan.

“RM50 juta bagi melaksanakan kaedah baharu perolehan baja secara tender terbuka untuk memberi pesawah pilihan baja yang ingin digunakan,” katanya.

Bagi menyokong peningkatan kapasiti pengeluaran produk pertanian dan daya saing agroprenuer muda, beliau berkata Agrobank menyediakan kemudahan pinjaman kepada pengusaha agromakanan dengan ketersediaan dana hingga RM430 juta.

Selain itu, Perdana Menteri berkata, kerajaan akan melindungi petani, penternak dan nelayan yang berdepan musibah sehingga memusnahkan hasil tanaman dan ternakan dengan peruntukan RM50 juta di bawah Tabung Bencana Pertanian, bagi pampasan hingga 50 peratus daripada nilai kerugian.

Anwar berkata, RM50 juta turut disediakan sebagai dana permulaan di bawah Skim Takaful Tanaman Padi untuk manfaat lebih 240,000 pesawah.- Bernama


Gerakan Islam perlu buat pembaharuan berdepan cabaran milenium

Oleh Siti Hafidah Abd Ghaffar

BANGI, 23 Rabiulawal 1445H, Isnin – Mana-mana gerakan Islam perlu melakukan pembaharuan perjuangan berlandaskan agama.

Mereka tidak boleh kekal dengan corak dan bentuk lama sebaliknya perlu belajar menyesuaikan diri dengan cabaran untuk milenium yang baharu.

Di Malaysia, Amir Ikatan Muslimin Malaysia (ISMA), Ustaz Abdullah Zaik Abdullah mengakui gerakan Islam sememangnya bergelut untuk mempertahankan perkara minimum iaitu paling kurang mengekalkan arus Melayu Islam.

“Saya mengakui bahawa gerakan Islam itu berdepan dengan satu cabaran iaitu cabaran besar dari dalam dan luar untuk terus meneruskan perjalanannya ke milenium.

“Sekarang ini kebanyakannya sama ada yang lebih lama ataupun seangkatan dengan ISMA banyak yang memilih jalan liberal.

“Bagi saya memilih jalan liberal sama seperti meninggalkan perjuangan sebab itu bagi saya tidak ada istilah proliberal. Bila sudah menjadi liberal (maknanya) dia sudah tinggalkan perjuangan (gerakan Islam),” katanya kepada TV Pertiwi.

Ustaz Abdullah berkata, biarpun sukar untuk meletakkan golongan Islam yang memerintah, namun dalam proses yang dilalui gerakan Islam ini berjaya menjadikan arus Melayu Islam sebagai arus besar.

“Walaupun kita tidak berada di atas ataupun pemain utama di depan tetapi arus inilah yang akan mempertahankan ataupun akan menjamin masa depan perjuangan dan gerakan Islam,” katanya.

Sebagai contoh katanya, sekiranya PAS masih kekal bersama DAP ketika dalam Pakatan Rakyat, gerakan Islam pastinya akan berhadapan masalah besar kerana PAS akan ‘mencair’ bersama DAP dan PKR.

Jadi tidak mustahil katanya, agenda gerakan Islam juga akan hilang dari arus perdana.

“Sebab itu kita mohon dan minta PAS keluar daripada Pakatan Rakyat dan Alhamdulillah PAS keluar.

“Dan ketika berlaku Muafakat Nasional (MN) kita menyokong supaya arus Melayu Islam ini besar dan perkara ini kekal, walaupun MN pada awalnya kita setuju dan saya sendiri seru kepada berlaku MN tetapi kita pun nampak daripada awal motif-motif politik ini tidak akan kekal lama.

“Tetapi tidak apalah secara am kita pandang positif supaya perkara itu boleh jadi arus besar,” katanya.

Ustaz Abdullah berkata, walaupun MN tidak kekal, namun arus Melayu Islam itu kekal dominan dan hari ini ia penentu ataupun mempunyai pengaruh besar dalam penentuan politik dan masa depan.

“Jadi itulah yang kita perlu pertahankan walaupun saya tengok golongan liberal yang berkuasa bekerja keras untuk menggunakan segala cara memaksa pandangan, arus mereka tetapi sampai hari ini walaupun mereka berkuasa mereka gagal,” katanya.


Negeri lain wajar contohi Kedah tutup premis judi

BANGI, 9 Jamadilakhir 1444H, Isnin – Perkasa Kedah menyokong sepenuhnya usaha kerajaan negeri menyekat segala aktiviti perjudian dengan tidak memperbaharui lesen premis.

Ketua Penerangan Perkasa Kedah, Azrol Mansor berkata, pihaknya juga bersetuju dengan cadangan kerajaan negeri untuk mengenakan tindakan yang tegas dan peraturan yang lebih ketat berhubung penjualan arak di negeri ini.

“Semoga tindakan tegas daripada kerajaan negeri dapat mengekang aktiviti yang tidak bermoral daripada terus menjadi barah kepada generasi anak muda.

“…. dan seterusnya menjadikan Kedah negeri contoh kepada negeri-negeri lain untuk sama-sama mengambil tindakan sedemikian,” katanya dalam satu kenyataan.

Terdahulu, pihak berkuasa tempatan (PBT) di seluruh Kedah diarah untuk memantau dan memastikan semua premis perjudian dan loteri di negeri ini mematuhi arahan penutupan sepenuhnya bermula 1 Januari 2023.

Menteri Besar, Datuk Seri Muhammad Sanusi Md Nor berkata, semua lesen premis tersebut tidak lagi diperbaharui dan tamat tempoh pada 31 Disember 2022.

Menurutnya, perkara berkenaan selaras dengan keputusan yang diputuskan semasa Sidang Dewan Undangan Negeri (DUN) pada 14 November 2021.


DAP mula tunjuk taring, gelojoh desak iktiraf UEC

BANGI, 4 Jamadilawal 1444H, Selasa – Belum pun Kabinet kerajaan baharu yang dipimpin Perdana Menteri, Datuk Seri Anwar Ibrahim terbentuk, pihak pendesak tertentu melalui parti tamak haloba, DAP sudah mula menunjukkan taring menggesa pengiktirafan Sijil Peperiksaan Bersepadu (UEC).

Setiausaha Agung BERJASA, Zulkifli Yahya menyifatkan gesaan DAP melalui Dong Zong supaya mengiktiraf UEC di peringkat nasional sebagai satu tindakan yang sangat gelojoh.

Apatah lagi, selama lebih 60 tahun sijil berkenaan tidak mendapat pengiktirafan di Malaysia berikutan silibusnya yang bertentangan dengan sistem Kementerian Pendidikan Malaysia (KPM), katanya.

Justeru, beliau menganggap desakan golongan berkenaan sebagai bukti mereka sanggup melakukan apa sahaja demi menjulang agenda sistem pendidikan luar itu.

“Sejak kemerdekaan 1957, kerajaan Malaysia menyeru agar semua sekolah termasuk sekolah agama dan sekolah Cina melakukan penyerahan tanah, aset dan kesemua hak terhadap harta sekolah kepada kerajaan Malaysia.

“Sebagai balasan, segala pembiayaan berkaitan pembangunan dan sukatan pembelajaran akan diselia penuh oleh kerajaan,” katanya dalam kenyataan, hari ini.

Bagaimanapun, beliau berkata, terdapat segelintir masyarakat Cina yang tidak pernah terbabit dalam sebarang usaha penyatuan sistem pendidikan kerajaan.

Zulkifli berkata, Dong Zong yang ditubuhkan sejak 1954 telah menjadi jurucakap pendidikan kaum Cina yang telah disambut oleh parti politik seperti MCA, DAP dan Gerakan untuk diangkat di peringkat lebih tinggi.

“Sistem pendidikan nasional sedia ada sudah berjaya menerapkan budaya kita tersendiri, menjulang prinsip tersendiri serta mengangkat martabat negara sebagai satu identiti masyarakat majmuk.

“Mengapakah sistem pendidikan luar perlu dibenarkan masuk secara rasmi ke dalam kancah pendidikan negara? Saya yakin seribu satu alasan mampu diutarakan oleh DAP dan konconya,” katanya.

Beliau berkata, sistem pendidikan negara tidak pernah mendiskriminasi kaum, apatah lagi menghalang pembelajaran bahasa ibunda kaum lain.

Katanya, bangsa Melayu telah banyak bertoleransi demi keamanan dan kemakmuran masyarakat majmuk yang dijadikan sebagai identiti nasional.

“Namun, jangan sifat toleransi ini memakan diri sendiri ditambah hanya merugikan anak bangsa generasi masa hadapan.

“Perpaduan yang diimpikan akan wujud sekiranya semua pihak menggunakan sistem pendidikan yang satu sebagai sebuah medium perpaduan nasional,” katanya.

Sebelum ini, Dong Zong dilaporkan menggesa kerajaan baharu mengiktiraf UEC dan memberi peruntukan secara kekal kepada sekolah aliran persendirian Cina.

Menurut laporan Sin Chew Daily, mesyuarat bersama Dong Zong kali ke-93 sebulat suara meluluskan dan menerima 11 cadangan termasuk menggesa Pengerusi Pakatan Harapan (PH) mengiktiraf UEC dan menginstitusikan Sekolah Menengah Persendirian Cina secepat mungkin.


Rejim Israel menipu, bukti pemuda Palestin dibunuh didedah

BAITULMAQDIS, 10 Jamadilawal 1444H, Isnin – Kes bunuh warga Palestin, Raed al-Naasan di tangan tentera pengganas Israel telah didedahkan menerusi bukti video baharu yang diterbitkan oleh BBC – di mana jelas bercanggah dengan laporan Israel sebelum ini.

Raed, 21, adalah antara lima rakyat Palestin yang dibunuh oleh tentera rejim Zionis pada 29 November lalu.

Pasukan pendudukan Israel pada mulanya mendakwa bahawa Raed terbunuh ketika melemparkan bom petrol.

Tentera Israel menceroboh masuk perkampungan al-Mughayyir di Tebing Barat yang diduduki untuk merobohkan rumah Palestin yang didakwa dibina secara haram.

Rakaman baharu dikeluarkan dalam minit-minit yang membawa kepada pembunuhan Raed, mendedahkan mangsa dan yang lain membaling batu ke arah tentera Israel sebelum dua tembakan dilepaskan, salah satunya mencederakan pemuda terbabit.

Pada saat-saat terakhir yang dirakam kamera, Raed dilihat berlari di sekitar sudut sebelum tersadung ke jalan sebaik sahaja perkhidmatan kecemasan tiba di lokasi kejadian.

Susulan kematian Raed, askar Israel mendakwa kononnya tentera bertindak balas dengan peluru hidup selepas seorang suspek dikesan membaling bom petrol ke arah mereka.

Bagaimanapun, bukti video baharu menunjukkan bahawa Raed dan individu lain di sekelilingnya tidak membaling sebarang bom petrol seperti didakwa rejim.

Sebagai tindak balas kepada pembunuhan itu, kumpulan hak asasi manusia Israel B’Tselem berkata, terdapat banyak kes protes di mana rakyat Palestin menggunakan batu dan kadang-kadang cara lain, tentera Israel hampir selalu menggunakan senjata yang tidak seimbang. – Agensi


Ustaz Ebit Liew sebak ziarah saudara seislam di Gaza

BANGI, 17 Zulkaedah 1442H, Isnin – Kesabaran aktivis masyarakat, Ustaz Ebit Liew akhirnya membuahkan hasil selepas dibenarkan masuk ke Gaza, Palestin bagi menyalurkan bantuan kemanusiaan.

Selepas lebih sebulan menunggu, beliau hari ini bertemu dengan penduduk Gaza bagi mengagihkan bantuan kepada keluarga di sana yang hidup serba kekurangan.

Menerusi hantaran di Facebook, pendakwah bebas itu menceritakan aktiviti beliau di Gaza antaranya menziarahi beberapa keluarga dalam kalangan susah dan memerlukan, membeli barang keperluan serta berbual bersama kanak-kanak.

“Saya shopping (membeli) barang keperluan, makanan dan mainan anak-anak. Bila berbual saya tanya nama. Semua bagi tahu nama masing-masing.

“Seorang ini tak jawab-jawab. Rupanya tak dengar dah lama. Sakit. Saya tanya ada bawa jumpa doktor. Ubat hanya ada di Mesir. Dan selepas itu perlu pembedahan di West Bank (Tebing Barat). Saya terus ambil nama jenis ubat itu. Nanti akan minta team (kumpulan) Malaysia yang akan masuk dalam masa terdekat bawa ubat itu.

“Comel sangat adik itu. Maknya sebak menangis bila dengar ubat itu akan dapat dalam masa terdekat. Team (kumpulan) Malaysia yang akan masuk lagi akan dibawa Palestine Red Crescent,” katanya.

Ustaz Ebit juga tidak dapat menahan rasa sebak memikirkan keadaaan kanak-kanak Gaza yang hanya ingin hidup dalam keadaan tenang dan boleh majukan diri.

“Sukar peluang pekerjaan. Di bom sampai tiga kali. Hilang seorang demi seorang dalam hidup. Saya beri duit belanja dan hadiah buat keluarga yang diziarahi. Tak berhenti mereka doakan untuk kami.

“Penduduk Gaza lembut dan baik sangat. Sifat dan akhlak mereka benar-benar terpuji,” katanya.

Dalam hantaran itu juga, Ustaz Ebit sekali lagi memberi ucapan penghargaan kepada pihak-pihak yang membantu menjayakan misi bantuan kemanusiaan ini.

Pada 25 Mei lalu, Ustaz Ebit dilaporkan berlepas ke Mesir bagi menjayakan misi bantuan kemanusiaan untuk disampaikan kepada rakyat Palestin yang terjejas akibat serangan Israel.

Bagaimanapun beliau dan rombongan bantuan kemanusiaannya difahamkan `terkandas’ di Kaherah, Mesir lebih sebulan sebelum berjaya memasuki Gaza.


Cadangan siar Lagu Negaraku, bacaan Rukun Negara diteliti

PADANG BESAR,  25 Zulhijjah 1441H, Sabtu – Kementerian Komunikasi dan Multimedia Malaysia (KKMM) sedang meneliti cadangan supaya semua media penyiaran menyiarkan lagu Negaraku dan bacaan Rukun Negara setiap 12 tengah hari.

Timbalan Menterinya Datuk Zahidi Zainul Abidin berkata, perkara itu diamalkan oleh beberapa negara dalam usaha mengindotrinasikan semangat cintakan negara dalam kalangan rakyat mereka.

“Kita mahu rakyat menghormati Rukun Negara, hormati negara dan mempunyai semangat patriotik,” katanya kepada pemberita selepas merasmikan program Merdeka@ Komuniti Peringkat Negeri Perlis, di sini hari ini.

Zahidi yang juga Ahli Parlimen Padang Besar berkata, selain itu, KKMM turut bercadang menyediakan Jalur Gemilang dan pin berbentuk bendera pada setiap program bagi membangkitkan semangat cintakan negara.

“Nilai patrotik adalah lebih penting daripada nilai belanja yang terpaksa dikeluarkan oleh kerajaan bagi memupuk semangat cintakan negara,” katanya. -Bernama


Mampukah Proklamasi Orang Melayu bela nasib bangsa?

Oleh Siti Hafidah Abd Ghaffar

BANGI, 1 Zulhijjah 1444H, Selasa – Proklamasi Orang Melayu – yang diilhamkan Tun Dr Mahathir Mohamad – mampu menawan hati Melayu sekiranya ada ‘isu’ yang mengurangkan sokongan kepada Kerajaan Madani.

Penganalisis politik, Prof Dr Nik Ahmad Kamal Nik Mahmood tidak menafikan perjuangan yang dibawa bekas Perdana Menteri itu penting untuk kelangsungan dan masa depan orang Melayu.

Bagaimanapun sukar untuk disangkal jika gerakan itu dilakukan oleh orang politik – yang mana akhirnya tetap dilabel sebagai gerakan retorik politik.

Ini kerana, dibimbangi objektif mereka ialah mencapai tujuan politik mereka.

Setiap kali Pilihan Raya Umum (PRU) dan Pilihan Raya Negeri (PRN) slogan seperti ini akan muncul dan secara amnya parti-parti politik ini kadang kala berjaya meraih banyak undi.

“Mungkin juga menang kerusi-kerusi yang mereka bertanding dan sering kali juga mereka kalah dalam pilihan raya.

“Oleh itu sama ada pengundi-pengundi Melayu akan memberi mereka undi atau tidak bergantung bukan saja kepada slogan serta visi dan misi mereka, malah fakor-faktor lain seperti siapa calon-calon yang mereka letak, isu tempatan, nasional, wibawa atau tidak parti-parti yang bertanding.

“Selain prestasi kerajaan semasa dan pelbagai lagi sebab dan faktor,” katanya ketika dihubungi Ismaweb.net.

Mengulas lanjut, beliau berkata, sama ada gerakan ini akan mendapat sokongan orang Melayu ia bersifat subjektif.

“Sejak kita merdeka pelbagai gerakan seperti ini wujud khususnya ketika hampir pilihan raya. Malah parti-parti politik arus perdana juga mempunyai misi dan visi yang serupa,” katanya.

Proklamasi Orang Melayu adalah agenda penyatuan orang Melayu merentasi parti.

Terdahulu, Dr Mahathir berkata, tindakan untuk mengumpulkan parti Melayu, badan bukan kerajaan (NGO), orang perseorangan, bekas pemimpin politik adalah untuk bekerjasama bagi menyelesaikan masalah kemiskinan yang membelenggu orang Melayu.

Katanya, antara usaha pertama yang akan dilakukan mereka adalah mengeluarkan satu deklarasi yang menyenaraikan sejumlah 12 masalah yang dihadapi orang Melayu.

Beliau juga menjelaskan, Proklamasi Orang Melayu bukanlah untuk menolak hak bukan Melayu atau cuba menghapuskan orang Cina.

Sebelum ini, Dr Mahathir memberitahu Proklamsi Melayu turut mendapat sokongan Tan Sri Muhyiddin Yassin.

Katanya, Muhyiddin telah menyampaikan pendiriannya untuk menyokong proklamasi berkenaan.


Migran beli, miliki MyKad palsu dikenakan tindakan bawah SOSMA

PUTRAJAYA, 28 Zulkaedah 1441H, Isnin – Migran yang membeli atau memiliki MyKad palsu boleh dikenakan tindakan di bawah Akta Kesalahan Keselamatan (Langkah-langkah Khas) 2012 (SOSMA) apabila kesalahan berkaitan di bawah Akta Imigresen 1959/63 dimasukkan ke dalam SOSMA.

Menteri Dalam Negeri Datuk Seri Hamzah Zainudin berkata ketika ini, migran yang melakukan kesalahan itu hanya ditahan di bawah Akta Imigresen dan dihantar pulang ke negara asal.

“Ia akan dilaksanakan dalam masa terdekat dan tidak memerlukan pindaan akta atau melalui Parlimen,” kata Hamzah dalam sidang media semasa lawatan pertamanya ke Jabatan Pendaftaran Negara (JPN), di sini hari ini.

“Di bawah Jadual Pertama SOSMA diberi kuasa kepada Menteri Dalam Negeri, akan kita lihat untuk tambah kesalahan dilakukan di bawah Akta Imigresen boleh dimasukkan dalam SOSMA,” katanya lagi.

Menurutnya, seramai 35 migran yang memiliki MyKad palsu telah ditahan pada tahun ini sehingga 17 Julai lepas dalam 37 operasi yang dijalankan oleh JPN di seluruh negara.

Hamzah juga menegaskan rakyat Malaysia yang didapati terlibat dalam sindiket pemalsuan MyKad akan diambil tindakan di bawah SOSMA.

Ditanya mengenai sindiket pemalsuan MyKad, beliau berkata siasatan akan dijalankan berdasarkan 12 tangkapan terbaru.

Dalam pada itu, Hamzah berkata Kementerian Dalam Negeri sedang berunding dengan beberapa syarikat berkaitan usaha membangunkan kad pengenalan (ID) digital bagi mengurangkan isu pemalsuan MyKad di masa hadapan.

“Banyak teknologi yang ada di dunia ini dan kami ingin pastikan sistem yang kami gunakan bukan hanya terbaik, tetapi boleh link dengan apa yang kami ada sekarang.

“Dari segi kegunaan, kita ada kad pengenalan secara fizikal (MyKad) dan juga secara digital, maknanya kita tengok je muka anda, kita tahu dah,” jelas Hamzah. – Bernama


KKM harap peruntukan lebih tinggi dalam Belanjawan 2021

PUTRAJAYA, 11 Rabiulawal 1442H, Rabu – Kementerian Kesihatan Malaysia (KKM) berharap peruntukan lebih tinggi dapat diberikan kepada kementerian itu melalui Belanjawan 2021 bagi membolehkan perkhidmatan kesihatan yang lebih baik disediakan kepada rakyat untuk merawat penyakit berjangkit dan tidak berjangkit di negara ini.

Ketua Pengarah Kesihatan Tan Sri Dr Noor Hisham Abdullah berkata melalui peruntukan itu, pihaknya juga merancang penubuhan hospital penyakit berjangkit dan penambahan latihan untuk pakar kesihatan di lapangan serta perubatan di hospital.

“Kita memang memerlukan tambahan peruntukan untuk kementerian bagi meningkatkan perkhidmatan dan aktiviti kesihatan untuk rakyat,” katanya pada sidang media harian perkembangan COVID-19 di sini hari ini.

Belanjawan 2021 dijadual dibentangkan di Parlimen pada 6 November. – Bernama


Kaum minoriti dalam senarai bilionair Malaysia bukti orang Melayu tak angkuh

Oleh Zuhayati Yazid

BANGI, 17 Ramadan 1444H, Sabtu – Senarai bilionair terkaya di Malaysia diterbitkan Forbes Billionaire List yang menunjukkan hanya seorang sahaja Melayu tersenarai berbanding ramai lagi bangsa lain jelas membuktikan pribumi tetap meraikan bangsa lain.

Demikian respons Naib Presiden BERJASA, Abdul Samad Ashaari menyanggah kenyataan Perdana Menteri, Datuk Seri Anwar Ibrahim supaya orang Melayu tidak terlalu selesa dengan menganggap kelompok minoriti lain tidak boleh diraikan untuk hidup bersama dalam sebuah negara.

“Terbukti di sini walaupun bangsa Melayu yang merupakan bangsa pribumi dan majoriti di negara ini tetapi tetap meraikan bangsa bangsa lain.

“Bukan itu sahaja kaum lain juga diberi kebebasan sehingga kaum minoriti lebih kaya dari kaum majoriti dalam bidang ekonomi dan bidang bidang lain,” katanya kepada Ismaweb.net, hari ini.

Abdul Samad menegaskan, sejak Merdeka, orang Melayu merupakan bangsa yang amat bertoleransi dalam menerima kepelbagaian bangsa, budaya dan agama.

“Kontrak Sosial merupakan bukti keterbukaan dan pengorbanan orang Melayu menerima bangsa lain dan dan saling bergantung hidup dengan harmoni dalam negara ini.

“Bukan sekadar berkongsi untuk menerima kepelbagaian kaum dalam negara ini malah orang Melayu juga rela memberi puluhan ribu ekar tanah kepada bangsa lain ketika itu,” tegas beliau.

Bagi Abdul Samad, kenyataan Anwar supaya orang Melayu di negara ini tidak terlalu selesa dan angkuh hingga meminggirkan kaum lain adalah tidak benar sama sekali dan ia sudah tentu mengguris hati rakyat di negara ini.

Tegasnya, seharusnya semua pihak harus menerima hakikat bahawa toleransi orang Melayu yang tinggi inilah sebagai faktor utama keamanan negara dapat dikecapi hingga ke hari ini.


Baiki segera koordinasi ‘lembab’ agensi bencana

Oleh Zuhayati Yazid

BANGI, 19 Jamadilawal 1443H, Jumaat – Semua pihak perlu mengambil iktibar daripada kelemahan urus tadbir yang berlaku dalam agensi bencana negara ketika menangani masalah banjir ketika ini.

Pakar Geostrategis, Azmi Hassan berkata, para pemimpin perlu cakna dan bertindak pantas dalam memperbetulkan keadaan agar situasi sama tidak berulang.

“Pemimpin khususnya secara terbuka perlu menerima kritikan dan cemuhan daripada rakyat yang nyata kecewa dengan tindakan (mereka).

“Namun melalui cemuhan yang diterima ada baiknya supaya pemimpin lakukan sesuatu yang lebih bermakna kepada rakyat bagi jangka masa panjang dan pendek.

“Kita ambil iktibar dan belajar daripada kesilapan yang telah berlaku yang kesannya dapat dilihat pada hari ini,” katanya.

Beliau berkata demikian ketika menjadi panel dalam program Dimensi, Urus Bencana – Kerajaan Gagal Tanganinya? Yang disiarkan di TV Pertiwi.

Azmi berpandangan, pihak berwajib yang bertanggungjawab menguruskan bencana seolah-olah tidak bersedia menghadapi banjir luar biasa, baru-baru ini.

“Ia sangat menghairankan kenapa timbul koordinasi yang lembab sedangkan kita sudah biasa melalui bencana seperti banjir ini yang berlaku di negeri-negeri pantai timur dan pantai barat.

“Jika sebelum ini Majlis Keselamatan Negara (MKN) yang menguruskan namun lima tahun lalu, Agensi Pengurusan Bencana Negara (NADMA) telah dipertanggunjawab menguruskan.

“Jadi sangat menghairankan kenapa apabila berlaku banjir di Selangor dan beberapa tempat di Kuala Lumpur agensi berkenaan lambat bertindak bagaikan tidak bersedia.

“Sedangkan semua dah ada, tapi bantuan tidak sampai dan lambat menguruskan mangsa-mangsa terjejas,” katanya.

Dalam masa sama, Azmi menggesa lantikan jawatan menteri selepas ini perlu berdasarkan kesesuaian akademik dan pengetahuan bagi mengelak berlakunya kelemahan dalam pentadbiran negara.

“Kita tidak boleh lantik pemimpin atas dasar beliau adalah ketua sesuatu parti politik, itu adalah kesilapan besar sebaliknya perlu cari yang mempunyai akedemik yang bersesuaian.

“Dalam urusan melantik menteri perlu fikir kesan apakah baik buruk lantik kerana kesan adalah kepada rakyat,” katanya lagi.

Pautan Dimensi:
https://www.facebook.com/TvPertiwi/videos/2715841475390120

Facebook (https://www.facebook.com/TvPertiwi/videos/2715841475390120/)
Log in or sign up to view
See posts, photos and more on Facebook.


HFMD: 105 tabika, 75 taska kendalian Kemas ditutup

KUANTAN, 27 Syawal 1443H, Sabtu – Sebanyak 180 premis pendidikan awal dan pusat jagaan kanak-kanak kendalian Jabatan Kemajuan Masyarakat (Kemas) ditutup akibat jangkitan penyakit tangan, kaki dan mulut (HFMD) setakat semalam, kata Menteri Pembangunan Luar Bandar Datuk Seri Mahdzir Khalid.

Beliau berkata daripada jumlah itu, 105 premis ialah Taman Bimbingan Kanak-Kanak (Tabika) manakala bakinya ialah Taman Asuhan Kanak-Kanak (Taska) yang terletak di seluruh negara kecuali Negeri Sembilan dan Melaka.

“Tindakan menutup Tabika dan Taska dibuat berdasarkan nasihat serta saranan daripada pihak Kementerian Kesihatan (KKM) kerana setiap kes yang dikesan akan dilaporkan kepada pihak berkenaan.

“Premis terlibat ditutup selama 10 hari dan tindakan sewajarnya termasuk kerja disinfeksi akan dilakukan pihak Kemas,” katanya pada sidang media selepas menghadiri Majlis Ramah Mesra dan Sambutan Aidilfitri bersama Warga Kemas Pahang di sini hari ini.

Mahdzir berkata sepanjang tempoh penutupan itu, sesi Pengajaran dan Pembelajaran di Rumah (PdPR) akan dilaksanakan, berdasarkan pengalaman yang dilaksanakan semasa pandemik COVID-19 melanda negara.

Beliau juga memberi jaminan bahawa Kemas sentiasa memantau perkembangan dan mengambil langkah proaktif untuk menangani penularan jangkitan penyakit itu di premis mereka berdasarkan prosedur operasi standard (SOP) ditetapkan KKM.

Antara yang dilakukan ialah membuat saringan awal terhadap kanak-kanak yang dihantar setiap hari termasuk mengambil suhu badan dan membuat pemeriksaan terhadap simptom jangkitan seperti tanda ulser pada mulut dan lidah atau ruam di tangan dan kaki.

“Kita berharap ibu bapa juga dapat membantu mencegah penularan dengan memastikan anak-anak benar-benar sihat dan tidak mempunyai tanda jangkitan. Jika ada adik-beradik lain mempunyai simptom, mereka juga seharusnya tidak menghantar anak ke Tabika atau Taska sebagai pencegahan,” katanya.

Kemas mempunyai 10,765 buah Tabika dan 549 buah Taska di seluruh negara. – Bernama


Masyarakat perlu bantu cegah ‘scam’ terhadap warga emas

BANGI, 15 Syawal 1444H, Sabtu – Masyarakat perlu mengambil tindakan proaktif dalam memastikan kes penipuan atau ‘scam’ terhadap golongan warga emas dapat dikurangkan dengan berkesan.

Masalah kognitif yang biasa dihadapi oleh golongan tua sering dieksploitasi oleh golongan ‘scammer’ bagi mendapatkan keuntungan dengan cara kotor.

Pakar Psikiatri dan Pensyarah Universiti Islam Antarabangsa Malaysia (UIA), Dr Ahmad Nabil Md Rosli berkata, pihak berkuasa dan masyarakat perlu bekerjasama mencegah penipuan warga emas serta menekankan bahawa keluarga menjadi benteng utama.

“Kita harus kerap bertanya khabar warga emas terasing di sekeliling. Sekiranya mereka mempamerkan gejala defisit kognitif seperti kerap lupa, mereka perlu dibawa mendapatkan penilaian dan rawatan.

“Bagaimanapun, perlu ada kerangka menyeluruh kerajaan dalam melancarkan pembabitan masyarakat menerusi pertubuhan bukan kerajaan (NGO) dan sukarelawan untuk membantu golongan rentan ini,” katanya dalam artikel disiarkan Berita Harian.

Mengulas lanjut, beliau berkata, kempen kesedaran secara berterusan berkaitan isu penipuan dalam talian perlu dilaksanakan bagi meningkatkan kesedaran risiko penipuan dan cara mengelak daripada menjadi mangsa.

“Ia perlu dijalankan berterusan dan meliputi topik seperti pengurusan wang serta keselamatan dalam talian dengan sasaran tempat adalah di masjid, surau dan rumah ibadat yang sering menjadi tumpuan warga emas.

“Pihak berkuasa perlu meningkatkan tindakan pencegahan dan perlindungan, termasuk peningkatan pemantauan serta kajian terhadap laman sesawang penipuan dalam talian.e

“Ini akan mengenal pasti penipu dalam talian dan mengambil tindakan pantas untuk melindungi warga emas,” katanya.


Pemandu mabuk rempuh kedai perabot, mangsa parah tak sedarkan diri

AMPANG, 16 Rabiulakhir 1443H, Ahad – Seorang pekerja kedai perabot parah selepas premis di Jalan Kampung Pasir dirempuh sebuah kereta dipercayai dipandu pemandu mabuk.

Kejadian dipercayai berlaku apabila kereta jenis Proton Preve dipandu lelaki berusia 36 tahun merempuh kedai berkenaan.

Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, pihaknya menerima panggilan kecemasan berhubung kejadian pada 6.15 petang.

“Ketika kejadian terdapat seorang pekerja di kedai berkenaan dan kini berada dalam keadaan parah akibat rempuhan itu,” katanya seperti dilapor media tempatan.

Menurut beliau, pemandu kenderaan itu pula hanya mengalami cedera ringan dan diserahkan kepada polis untuk tindakan lanjut.

“Anggota Unit Bantuan Perkhidmatan Kecemasan (EMRS) memberi bantuan awal kepada mangsa sebelum dihantar ke Hospital Ampang untuk menerima rawatan lanjut.

“Mangsa didapati tidak sedarkan diri. Rempuhan itu turut mengakibatkan struktur kedai rosak,” katanya.


Tiada faedah sokong pembangkang: Ahmad Maslan

MUAR, 12 Safar 1445H, Selasa – Pengundi pada Pilihan Raya Kecil (PRK) Simpang Jeram dan Parlimen Pulai mempunyai pilihan yang amat mudah untuk membuat keputusan mengenai siapa yang akan menjadi wakil rakyat mereka, kata Ahli Majlis Tertinggi UMNO, Datuk Seri Ahmad Maslan.

Timbalan Pengerusi Badan Perhubungan UMNO Johor itu berkata, sekiranya pengundi memilih calon kerajaan, ia memberi petanda bahawa mereka memilih pembangunan dan keserasian antara Kerajaan Pusat dan negeri, sekali gus sebarang masalah setempat yang dihadapi dapat diselesaikan dengan mudah.

“Dewan Undangan Negeri Simpang Jeram perlu berada di bawah kerajaan bukan pembangkang, begitu juga Parlimen Pulai perlu berada dalam kerajaan, bukan berada dalam pembangkang, oleh itu jika pengundi sokong Perikatan Nasional (PN) bererti mereka sokong pembangkang yang tak ada faedah apa pun.

“Jika mereka (pengundi) pilih calon Kerajaan Perpaduan, mereka pilih pembangunan, perpaduan dan kerserasian antara Kerajaan Pusat dan negeri dan mereka pilih wakil rakyat yang boleh selesaikan masalah mereka dengan mudah,” katanya.

Beliau berkata demikian kepada pemberita selepas hadir program ceramah kelompok DUN Simpang Jeram bersama calon Pakatan Harapan (PH) Nazri Abdul Rahman di Taman Sri Kasih di sini malam tadi, yang turut dihadiri Presiden Amanah, Datuk Seri Mohamad Sabu.

PRK Parlimen Pulai dan DUN Simpang Jeram diadakan susulan kekosongan luar di dua kerusi jangka berikutan kematian penyandangnya Datuk Seri Salahuddin Ayub yang juga Menteri Perdagangan Dalam Negeri dan Kos Sara Hidup pada 23 Julai lepas.

Persaingan merebut kedua-dua kerusi itu menyaksikan pertandingan tiga penjuru, antara PH, PN dan calon Bebas. – Bernama


79 rakyat Palestin cedera diserang ultra nasionalis, polis Israel

BAITULMAQDIS, 29 Syawal 1443H, Isnin – Ultra nasionalis Israel dan pasukan polis menyerang rakyat Palestin di Baitulmaqdis Timur yang diduduki ketika ribuan orang melaungkan kata-kata berbaur perkauman dan Islamophobia tatkala menyertai ‘Perarakan Bendera’ kontroversi pada Ahad.

Sekurang-kurangnya 79 rakyat Palestin cedera di Baitulmaqdis, termasuk 28 yang dimasukkan ke hospital, kata Persatuan Bulan Sabit Merah Palestin (PRCS).

Kecederaan dialami termasuk luka akibat peluru keluli bersalut getah, dipukul dan semburan penyembur lada.

Seramai 163 orang lagi cedera di Tebing Barat, termasuk 20 yang terkena peluru hidup.

PRCS juga melaporkan bahawa pegawai perubatannya diserang oleh polis di sekitar Pintu Damsyik Baitulmaqdis ketika mereka cuba menghampiri mangsa yang cedera.

Rakaman yang disiarkan dalam talian menunjukkan peneroka haram menyerang dan menyembur penyembur lada ke atas seorang wanita Palestin berusia 50-an.

Seorang penduduk dan aktivis Kota Lama dikenali sebagai Aida Saidawi menerima rawatan selepas serangan itu, yang menyebabkan pergelutan antara penduduk Palestin dan Israel.

Ketika dia dipindahkan melalui Pintu Damsyik, seorang lagi peneroka Israel menyembur semburan lada kepada orang yang lalu-lalang.

Bahkan, satu lagi video memaparkan seorang lelaki dilihat mengacukan pistol ke arah orang ramai yang panik.

Seorang pegawai polis kemudian campur tangan tanpa membuat sebarang tahanan.

Saidawi kemudian memberitahu Al Jazeera Arabic bahawa dia melaungkan slogan pro-Palestin sebelum beberapa lelaki Israel menyerangnya.

Video lain menunjukkan peneroka menghalang wartawan di Kota Lama dan bertempur dengan rakyat Palestin.

Di kejiranan Shiekh Jarrah, utara Kota Lama, rumah dan hartanah Palestin diserang oleh sekumpulan peneroka Israel, yang kemudiannya membawa kepada konfrontasi dengan penduduk.

Pada masa sama, rakyat Palestin berhimpun merentasi Tebing Barat dan Semenanjung Gaza yang diduduki sebagai solidariti kepada Baitulmaqdis dan menentang serangan Israel ke atas Masjid al-Aqsa.

Pihak berkuasa Israel menggunakan tembakan langsung, peluru keluli bersalut getah dan bom tangan untuk menyuraikan orang ramai di Nablus, Hebron, al-Bireh, Jericho, Tulkarm dan bandar dan bandar Tebing Barat yang lain. – Agensi